הכירו את המרכז הישראלי שמכשיר נשים מרחבי תבל ליצור עולם שוויוני וטוב יותר

מטרתו של מרכז מש"ב כרמל שהוקם על-ידי רה"מ לשעבר גולדה מאיר, להעניק לנשים ממדינות מתפתחות, גם כאלה שעוינות את ישראל, כלים לפיתוח החברה ממנה הגיעו. רנא נחאס סוידאן, אחת המדריכות : "המטרה שלנו היא לא פוליטיקה אלא לחזק נשים"

"אנחנו, נשות העולם , חייבות להשתתף במלחמה הדרושה – לא נגד גברים – אלא נגד עוני, בורות, אי שוויון ועוול . אנחנו הנשים לא יותר טובות מהגברים , אבל אנחנו טובות מדי בשביל שלא להשתתף באופן פעיל במאבק לשלום ולפיתוח במדינות שלנו ובעולם ". את הדברים הללו אמרה ראש הממשלה לשעבר ואז שרת החוץ , גולדה מאיר בשנת 1961 בנאומה בסמינר הבינלאומי הראשון – 'נשים בחברה מתפתחת' – שהתקיים בחיפה , ובו השתתפו נשים בתפקידים של קובעות מדיניות, שרות וחברות פרלמנט מכל העולם . בסמינר הוחלט כי יקום בכרמל מרכז ישראלי בינלאומי להכשרה והשתלמות נשים מרחבי העולם במטרה לקדם שוויון ורווחה מתוך חיזוק מעמדן וכוחן של נשים.

המרכז פועל תחת מש"ב – 'המחלקה לשיתוף בינלאומי' שהיא הסוכנות לסיוע בינלאומי של ישראל, המציינת שישים שנים להיווסדה , היושבת במשרד החוץ ומופקדת על שיתוף הפעולה וסיוע של מדינת ישראל בעולם , באמצעות הדרכה והכשרה , בארץ ובחו"ל . כ-25 אלף משתלמים הוכשרו במרכז מאז הקמתו כחלק מ-300 אלף משתלמים שהוכשרו בארץ ובסמינרים ניידים ברחבי העולם . בחלק מהמקרים בהן ההכשרות משתלמים ממדינות איתן לישראל אין יחסים דיפלומטים, וגם ממדינות הנמצאות בקונפליקט עם ישראל. חשוב לומר כי פעילות מש"ב נעשית על רקע המאבק המתמשך של מדינת ישראל, מאז הקמתה , על מעמדה הבינלאומי . בעוד המנהיגות הישראלית הפוליטית מרבה להדגיש את הקו המפריד בין ישראל ומדינות העולם , המסרב לקבל את צדקת קיומה של מדינת ישראל וכי יש להכריעו בכוח , יש במדינת ישראל גורמים פעילים אשר עבורם ההסברה הישראלית החיובית טמונה בתועלת ובשיפור איכות חייהם של אזרחי העולם . היחס החיובי לישראל הוא רווח עודף, תולדה הנובע מתוך סיוע בינלאומי בעיתות משבר, הכשרות והשתלמויות מקצועיות ושיתוף הידע הישראלי הנצבר כדי לשפר את מצבם של אלה החיים במדינות מתפתחות.

"אולי לא יהיו לנו כלים מתקדמים אך יהיה לנו את הידע "

בתחילת השבוע התכנסה קבוצה בת 24 משתלמות (מתוכן שני גברים) לקורס בן שבועיים תחת הכותרת "עסקים חקלאיים – כלי להעצמת נשים כפריות". המשתתפות הגיעו מכל קצוות תבל ומקשת תרבויות השונות אלו מאלו , ממדינות אזרבייג'אן, קמרון, אתיופיה, גאורגיה, האיטי, הונדורס, הודו, קניה, נפאל, פנמה, פרגוואי, סודן הדרומית , סרי לנקה, סווזילנד, אוגנדה, אוקראינה, אוזבקיסטן וויאטנם. עבור כולן זו הפעם הראשונה בה הן מבקרות בישראל .

"אנחנו לא באים ללמד אתכם אלא לשתף אתכם " אמרה מנהלת המרכז חווה קריא לקבוצה בפתיחת הקורס . קריא, עובדת סוציאלית במקצועה , פעילה במרכז מאז שנת 1982 סיפרה לקבוצה בזכות גולדה מאיר שלאחר מסעה המדיני הראשון למדינות אפריקה החליטה להקים מרכז הכשרה לנשים "ראשון מסוגו בעולם " וגייסה למשימה את המנהלת הראשונה של מרכז מש"ב כרמל, מינה בן צבי ז"ל, ממקימי חיל הנשים של צה"ל (ח"ן) והמפקדת הראשונה שלו .

"בעשר השנים הראשונות רק נשים באו להכשרה " סיפרה חווה אך הוסיפה כי למרות ההצלחה בהקמת המרכז וגיוס המשתלמות , "לאחר בדיקה" גילו כי הנשים שעברו הכשרה נשארו בדיוק באותו המצב ממנו הגיעו וללא שינוי מיוחל במקומן החברתי . "ראו שאם לא תהיה הכשרה גם לנשים וגם לגברים לא יהיה שינוי. הבנו שאם לא נעבוד ביחד לא תהיה כל התפתחות", אמרה קריא והוסיפה כי במרכז מקפידים על רוב נשי בהשתלמויות ואם ישנה מדינה המדגישה מועמדות רק של גברים – "אנו מבקשים בדרגים הגבוהים שישלחו גם נשים".

נושא כוחן של נשים והעצמתן מבוטא במרכז לא רק בתכנים אלא גם באופן ניהולו . הצוות המקצועי של המרכז וניהולו נעשה על ידי נשים בלבד. "יש כאן מעט גברים בתחום הניקיון והבישול ", אמרה קריא בפתיחה .

תוכנית הקורס עמוסה וכוללת הכשרת יזמות לפתיחתם של עסקים זעירים, אסטרטגיות שיווק, נשים בעסקים , מנהיגות ושינויים ארגוניים, מערכות תמיכה ושיטות מומלצות בקידום יזמות חדשנית ונשים בעסקים והטמעת עקרונות של חשיבה מגדרית.

"באוגנדה אחת הבעיות היא שיש לנו יותר מידי חקלאים שמגדלים לצריכה עצמית ולא למטרת מסחר. העוני נשאר במקום ", אמרה ל'דבר ראשון' אסתר אטווינה (47) המשתלמת בקורס . אטווינה, עובדת ממשל, סיפרה כי המשרה הממשלתית מבטיחה לה רק 50% הכנסה ולכן היא מחזיקה בנוסף משק עם 500 עופות המייצרות כ-300 ביצים ביום .

מה הציפיות שלך מהביקור בישראל ? "אני רוצה לדעת איך אנשים בישראל נהיו יזמים. מעניין אותי איך ישראל, מדינה ללא משאבים, מצליחה כל-כך. אני מעוניינת לשווק את הביצים אך אני לא מצליחה לספק את הביקוש ומעוניינת להגדיל את זה. אתם מצליחים לגדל כל דבר מהקרקע . אני רוצה לדעת איך אנו יכולים לפתח את האזורים והכפרים ושאנשים יצאו מהעוני ".

אטווינה מתארת את המציאות במדינתה באופן שנשמע כמעט דמיוני לאוזניים ישראליות. "התכנית בשמה אני מגיעה לישראל היא שנבקש מהחקלאים לעשות חקלאות במטרה לעשות עסקים. אצלנו חורשים עדיין בידיים . לא משתמשים באמצעי יצור מתקדמים, היבולים לא משגשגים ונשארים עניים".

סוזאן לורו (34) המגיעה מג'ובה , בירת סודאן הדרומית , היא עובדת סוציאלית במקצועה ופעילה למגדר . בסבב הפתיחה וההיכרות של ההשתלמות היא אמרה כי עבורה "זו זכות גדולה להשתתף בקורס וגם לבוא לראות את ירושלים. אני שמחה לשמוע שישראל חוגגת את יום האישה הבינלאומי ". עוד אמרה לורו, "אני אוהבת את מש"ב, לא היינו מסתדרים בלי הסיוע הטכני שלכם ". לורו הגיעה לקורס עם עוד שתי נשים ממדינתה במימון האו"ם ומצפה ללמוד כיצד לפתח מגוון של גידולים חקלאיים במרחב הכפרי במדינתה . היא הדגישה כי עם הידע שתרכוש בישראל תצטרך להכשיר אחרים במדינתה .

סודן הדרומית היא המדינה הצעירה ביותר בעולם ומדממת שנים רבות ממלחמות אזרחים ומלחמות חיצוניות. המציאות הפנימית במדינה כל כך התדרדרה עד שנעשו בה מעשי זוועות המוניים, פשעי מלחמה, מעשי רצח, אונס והרס רכוש. כיום אחד מכל שלושה סודנים נאלץ לברוח מביתו . כמו כן, במדינה למעלה ממיליון ו-800 אלף עקורים וקרוב ל-2 מיליון פליטים שברחו מהמדינה . "לא נהיה פחות בקונפליקט אבל נשים יהיו יותר עצמאיות" אמרה לורו על ציפיותיה הריאליות ביחס למצב במדינתה והוסיפה , "ישנם הרבה אנשים פליטים בתוך המדינה ומחוץ למדינה . אני מאמינה שנוכל לעשות שינוי בלסייע להם . אולי לא יהיו לנו כלים מתקדמים אך יהיה לנו את הידע . לפחות שיצליחו לנהל עסקים ולדעת לעבוד עם שותפים".

הצוות המקצועי

"אני תמיד אומרת 'אתן לא באתן ללמוד. אתן באתן לשתף במה שיש במדינה שלכן ', גם אנחנו", אמרה רוזה פרנקו, שעלתה לישראל מפרו עם ניסיון של 37 שנים בניהול בית ספר האחראית כיום על פרוייקטים לגיל הרך , וביטאה את הרוח החינוכית הבלתי פורמלית של המרכז . "המסר הוא שאתן יכולות לראות, לקחת את מה שטוב ולא לעשות את מה שאנחנו עושים פה בישראל . זה לא אותו הדבר ", הוסיפה פרנקו.

מה למדת מהעבודה עם נשים? "שיש לנו כוח. אני לא רוצה לומר שהגברים לא לוקחים את הדברים ברצינות אבל נשים לוקחות את העבודה שונה. העולם זה גברים ונשים ולא רק גברים. לפני שעליתי לארץ ניהלתי בית ספר 37 שנים. בהתחלה היה לי קשה כאישה ולמדתי שעם כוח אפשר לעשות הכל . פה במרכז נפתחו לי העיניים . מה שראיתי שקורה בעולם זה אדיר. אפשר לדעת מה קורה בכל מקום ופינה בעולם . אני למדתי ועדיין לומדת מכל הנשים המגיעות לכאן ".

שחר ראם, סגנית מנהלת ואחראית על תחום הפיתוח הקהילתי ומנהיגות נשים מוסיפה כי "אנחנו לא מראים רק שהכל יפה וטוב בישראל . אם יראו רק דברים מושלמים לא ניתן יהיה ללמוד מהם . מראים גם את האתגרים שלנו ושומעים על הקשיים וההצלחות ומזה הן יכולות ללמוד. אנו לא באות לשווק אלא לשתף אותן במצב ממנו אפשר ללמוד".

קטרין רודנקו (39) אחראית על קורסים של יזמות ופיתוח עסקים קטנים בשפה הרוסית אומרת כי "בשביל לשנות צריך למצוא את הדרך ואת מהות השינוי עבור המשתלמים ", ומוסיפה , "הרבה פעמים נשים מציגות עצמן כפחות שוות. גם ברמת הידע וגם מהבחינה הכלכלית , כאשר המחירים שהן מציעות נמוכים משמעותית. נשים מנהלות יותר זהירות ופחות לוקחות סיכונים וזה מביא לכך שעסקיהן מתפתחים לאט יותר. אנחנו רוצות ללמד אותן איך לראות הזדמנויות. הרבה פעמים הן מפספסות אותן . מלמדות אותן איך לקחת סיכונים. מלמדות מתי נכון לצאת מהעסק . לא רק לתת יחס של 'בייבי' לעסק שמייצר מינוסים. לדעת לומר 'עד פה אני עוזבת'".

רודנקו, ילידת אוקראינה שעלתה לישראל ללא משפחתה בשנת 1995, במסגרת תכנית נעל"ה, מעבירה השתלמויות באוקראינה לשיתוף ביסודות כלכלים בסיסים כמו עשייתם של שיתופי פעולה עסקיים, "נתקלתי במצבים באוקראינה שאנשים לא יודעים מה זה לשתף פעולה. בישראל אנו יודעים לעשות את זה טוב אבל שם לצערי לא כל-כך. זה נראה להם מוזר שאנשים אחרים באים ועוזרים . בשנה הראשונה נתקלנו בשאלה 'למה אתם רוצים לעזור לנו ' ואז מגלים שאין לנו מחשבות לרמות אותם ".

האם את רואה שההשתלמויות אותן אתן מעבירות מביאות לידי שינוי? "שיתוף הפעולה איתנו גם גדל. אם ב-2016-2015 היינו מקבלים 15-10 מועמדות לקורסים , היום אנו מקבלים 68 בקשות ומותר לקחת רק שלוש. מגיעים אנשים שבהחלט עושים שינויים ומשפיעים ".

"הייתה משתלמת שפגשתי אחרי שנה, שעברה איתי קורס בן שלושה ימים והגיעה לקורס שני. ראיתי שהיא מאוד השתנתה והפכה ליותר ייצוגית ממה שזכרתי אותה . אז היא הייתה מופנמת וביישנית . חשבתי שבגלל שהיא נראית ככה העסק שלה גם נראה אחרת. היא אמרה לי שהיא זוכרת שאמרתי לה שבגלל שהיא גי'נג'ית והיא מושכת תשומת לב, יהיה לה קל ליצור קשרים עם אנשים. בכלל לא זכרתי שאמרתי את זה. לדבריה המשפט הזה , מכל מה שלמדתי , הביא אותה להגדיל את העסק והביא אותה גם להיבחר להיות הנציגה ברשות הניהול האזורית . המשפט הקטן הזה גרם לביישנות שלה להיעלם לחלוטין. לפעמים המילה הקטנה והתמיכה הקטנה יכולות להיות כל-כך משמעותית בשביל בנאדם. זה גורם לי כל פעם לברור מילים ולומר במקסימום עדינות ומקסימום תמיכה. אני יודעת שהן לוקחות את זה עמוק ללב ועמוק לעסק ".

סיוע ישראלי משמעותי נוסף אפשר למצוא לא רק בעסקים אלא גם בחינוך . שרה וילנר (38) עלתה לישראל בשנת 2005 מקנדה , והיא אחראית במרכז על חינוך התפתחותי לגיל הרך והכשרת מורים. לדבריה , "כל העולם צריך חינוך לגיל הרך וזה הדבר הכי חשוב שיש . כל מה שאדם לומד בגיל הרך הולך איתו לכל החיים . עם מורים טובים אתה יודע שיצמח אדם עם פוטנציאל גדול". וילנר מספרת כי במדינת גאנה באפריקה , ישראל הפעילה פרוייקט גדול בשנת 2010 בשלוש ערים מרכזיות – אקרה, קומסי וטאמאלה , בשיתוף משרד החינוך המקומי , להכשרת כ-400 מורות לגיל הרך ובתוכן היו גם שני גברים. "מי המורים לגיל הרך ? נשים בדרך כלל" אומרת וילנר ומוסיפה כי שתי מטרות הפרוייקט הן לתת "כלים וידע לעבוד טוב יותר" ולאפשר לנשים "להמשיך ולהתקדם במערכת החינוך ".

וילנר מספרת כי אחת המשתלמות , רוזמרי אובנג-אג'יי, שגם הגיעה לארץ , השתתפה בהכשרה בת חמש שנים ובשנת 2016 קיבלה את פרס המורה הטובה ביותר. "היא הפכה להיות מנהיגה בקהילה המכשירה מורות אחרות במתודולוגיה ישראלית לגיל הרך ".

רנא נחאס סוידאן, אחראית על הקורסים האזוריים של המזרח התיכון אומרת, "אנו חיות בעולם בו לאישה יש את אותן מטלות כמו לגבר ואני מקווה שיהיו לנו את אותן זכויות. אני לא מבקשת זכויות לפני המטלות . אני אומרת שאני שווה ואני עושה את שלי בחברה . ככה אני חושבת וככה חונכתי. עשה את המוטל עליך ודרוש את מה שמגיע לך ". נחאס סוידאן אחראית בתפקידה על קבוצות פלסטיניות שמגיעות להשתלם ומתרשמת כי "זה עושה טוב".

זה מביא שלום? "השלום מגיע מהשטח . המטרה שלנו זה לא פוליטיקה ולא להתעסק בשלום . המטרה שלנו היא לתת ידע וכלים מקצועיים. אנחנו לא מתעסקות אם זה כן או לא. אנחנו משאירות את מה שמחוץ למרכז בחוץ . אני מקווה שזה משפיע לטובה . מנסים להתמקד במקצועי וזו המטרה שלנו . לחזק נשים בכל החברות . זה לא בעיה של חברה מסויימת. אנחנו חיים בעולם שוביניסטי בהרבה מובנים. בתור אמא לשתי בנות יש לנו דרך ארוכה לשוויון . צריך לא להתמקד רק בסיסמאות אלא להתמקד בשטח . הכל נובע מחינוך ויש למש"ב תפקיד גדול".

מפגש

"הייתה לנו קבוצה של שבע נשים קניתיות, סגניות מושלים בממשל המקומי . תפקידים יחסית בכירים" מספרת ראם ומתארת את מפגש המשתלמות עם ההוויה הישראלית הבלתי פורמלית דרך התהליך אותה עברה קבוצת הנשים המגיעות ממעמד בו חיים עם משרתים בתוך הבית הדואגים לכל הצרכים , ובישראל הגיעו למרכז הנמצא במבנה המזכיר במשהו אכסניית נוער. "הן החשיבו את עצמן כמאוד בכירות ופה ישנים שתיים בחדר באווירת 'קיבוץ גולדה', מאוד צנוע. הן אמרו שהן לא מוכנות לישון ככה. מספרת ראם על ההתמודדות עימן , "ישבנו איתן בשישי עם השותפה מסוכנות האו"ם והסברנו להן , שזה המקום וחלק מהרעיון זו החוויה ביחד ואין לנו אפשרות למשהו אחר. היה שם תסכול ומאוד לא נעים".

"בסוף הקורס הייתה מישהי שאמרה שכבר שנים לא שמעה אנשים קוראים לה בשמה הפרטי , שהיא אפילו לא ידעה מה זה לסדר את המיטה שלה או לפנות את הצלחת מהשולחן ושהיא מתחברת לעצמה מחדש. גם מי שהובילה את הסיפור עם התנאים קמה ואמרה שלמדה מהי מנהיגות מתוך ענווה. משהו שם תפס מתוך חוויה. לא באים ומשווקים להן את ישראל אלא הן חוות את ישראל עצמה. מתוך כך הן הופכות לשגרירות של ישראל".

מכיוון שמרכזי ההכשרה של מש"ב הם בינלאומיים, קורה לא אחת שמגיעים להשתלם דווקא בישראל , אנשים ממדינות עוינות, או כאלה שלישראל אין יחסים דיפלומטים איתן . " אנחנו משתפים פעולה עם כולם . מעבר להכשרה המקצועית המטרה היא שיבינו מהי ישראל האמיתית ושיבינו שיש לנו מה לתרום להם " אומרת המנהלת קריא. "אנחנו מכניסים בכוונה נציגים ממדינות בקונפליקט . כולל בתוך חדרי השינה . שיראו שהשני הוא אדם וזה חלק מהסיפור הבינלאומי ".

"אנחנו מפרידים בין הממשלים לחברה האזרחית . לפעמים האזרחים הם הקורבן . אם היינו יכולים לעזור לאיראנים היינו עוזרים להם . מה החברה האזרחית אשמה? אנחנו לא רוצים להתנהג כמנהג ה-BDS (תנועת החרם נגד מדינת ישראל, ש.נ.) שתוקפים את אזרחי מדינת ישראל, להחרים עמים אחרים". אנחנו לא עובדים עם הממשלה אלא עם הארגונים . גם כשפרצה האינתיפאדה אירחנו פלסטינים בחיפה בזמן שהיו פיגועים. התפקיד שלנו זה להכשיר נשים ליזמות ועוזרים להן שיוכלו לכלכל את המשפחות שלהן ואת הקהילה שלהן . איך לעשות עסק ביתי לרווחי . אנחנו פחות בעניין הפוליטי ויותר בעסק המקומי ".

יום האישה 2018:הכירו את המרכז הישראלי שמכשיר נשים מרחבי תבל ליצור עולם שוויוני וטוב יותר

נשים_מתפתחות

המחלקה_לשיתוף

גורמים_פעילים

חיים_במדינות

הפעם_הראשונה

דברים_מושלמים

אנשים_אוקראינים

חינוך_לגיל_רך


הפלסטינים זועמים על העברת הקונסוליה האמריקאית תחת השגריר פרידמן

ההחלטה, של מזכיר המדינה האמריקאי, ממשיכה את הקו של ממשל טראמפ בנוגע ליחסי ישראל והפלסטינים. גורם בכיר בשגרירות האמריקאית מסר ל'דבר ראשון' כי הטיפול בפלסטינים לא יפגע. סאיב עריקאת: "ממשל טראמפ הוא חלק מהבעיה ולא חלק מהפתרון"

ארצות הברית הודיעה כי הקונסוליה האמריקאית בירושלים, תעמוד מעתה תחת השגריר דיויד פרידמן. הקונסוליה, שהיוותה את החוט המקשר לעבודה עם הפלסטינים, במזרח העיר ירושלים. שגרירות ארה"ב עברה לעיר הבירה ירושלים בחודש מאי האחרון, והישראלים והפלסטינים רואים במהלך הנוכחי המשך המדיניות של ארה"ב באיזור.

גורם בשגרירות מסר ל'דבר ראשון' כי "המיזוג יתקדם בזריזות האפשרית וכי כמו בהקמת שגרירות ירושלים, יש לנקוט בצעדים מנהליים נחוצים לקידום המהלך. כרגע אנו מתמקדים בביצוע המהלך באופן יעיל ואפקטיבי מבחינת ההתנהלות הדיפלומטית שלנו בירושלים". במענה לשאלה אם משמעות המהלך היא סגירת הנציגות הדיפלומטית האמריקאית הרשמית לפלסטינים אמר הגורם כי, "בכוונתנו למזג את הצוות, המתקנים והפעולות של הקונסוליה הכללית עם אנשי שגרירות ירושלים. עבודת הקונסוליה הכללית תמשיך ללא הפרעה באמצעות הקמת יחידה פלסטינית חדשה לענייני ירושלים בשגרירות ירושלים".

בהודעת מזכיר המדינה מייק פומפיאו נמסר כי הוחלט לאחד את שתי המשלחות הדיפלומטיות, זו הנמצאת בשגרירות ברחוב אגרון בירושלים וזו הנמצאת בקונסוליה לידי משלחת אחת וכי שגריר ארה"ב בישראל דיויד פרידמן יהיה אמון על המלאכה.

בהודעה מדגיש פומפיאו כי המהלך אינו מבטא שינוי במדיניות ארה"ב כלפי ירושלים, ישראל, הגדה המערבית ורצועת עזה וכי ארה"ב תמשיך לקיים מכלול של קשרים עם הפלסטינים רק שהפעם זה יהיה ממשכן השגרירות. עוד נכתב כי המהלך נעשה כחלק מצעדי יעול גלובלים במשימתה של מחלקת המדינה. בסוף ההודעה פומפאו אמר כי הממשל מחוייב להשיג שלום יציב ובר קיימא ומתפים לדיאלוג ושיתוף פעולה עם הפלסטינים.

בקרב הפלסטינים ההודעה על החלטת הממשל לא התקבלה בברכה אלא בזעם ושר החוץ הפלסטיני סאיב עריקאת תקף בחריפות את ממשל טראמפ ואמר כי, "הוא פועל עם ממשלת ישראל לקדם יותר את ארץ ישראל השלמה מאשר את פתרון שתי המדינות בגבולות 1967" והוסיף, "הממשל האמריקאי אישר את הנרטיב הישראלי, כולל על ירושלים, הפליטים וההתנחלויות".

עריקאת הדגיש כי ההחלטה האמריקנית לסגור את הקונסוליה אינה קשורה ל"יעילות" וכי היא "נועדה לרצות את הצוות האמריקני (קושנר, גרינבלט ופרידמן, ש.נ.) שמוכן לפרק את היסודות של מדיניות החוץ האמריקנית ומערכת היחסים הבינלאומית, כדי לתגמל הפרות ופשעים ישראלים" והוסיף כי הרשות הפלסטינית לא תשתוק וכי תנקוט בצעדים הנחוצים בתגובה להוכחה המחודשת כי ארה"ב אינה יכולה לשאת עודד את התפקיד של מתווך הוגן בסכסוך הישראלי פלסטיני. "ממשל טראמפ הוא חלק מהבעיה ולא חלק מהפתרון", דברי עריקאת.

סגן השר מייקל אורן ברך על ההחלטה האמריקאית ואמר, "יום גדול לישראל, לירושלים ולארצות הברית. מזכיר המדינה פומפיאו הודיע שארה"ב סוגרת את הקונסוליה האמריקנית בירושלים ומעבירה את האחריות לשגרירות. הודעה זו מסלקת בכך את שרידי התמיכה האמריקאים בחלוקת העיר. ישראל אסירת תודה".

הקונסוליה_האמריקאית

השגרירות_האמריקאית

מדיניות_ארהב

שגרירות_ירושלים

אנשי_שגרירות_ירושלים

מחלקת_המדינה

הצוות_האמריקני


דיאנה ויסמן שברה את שיאה הישראלי בריצת 60 מטר באולם

האתלטית בת ה-22 קבעה 7:30 שניות וסיימה במקום ה-6 בתחרות הסבב העולמי באולם שנערכה בצרפת

דיאנה ויסמן ממכבי הישגים ראשון לציון שברה הערב (שלישי) את השיא הישראלי בריצת 60 מטר באולם. וייסמן (22) קבעה 7:30 שניות וסיימה במקום השישי בתחרות הסבב העולמי באולם שנערכה בלייווין שבצרפת.

שיאה של ויסמן הוא שיפור של מאית אחת משיאה הקודם, שנקבע באליפות אירופה באולם, בחודש מרץ 2019 בגלאזגו. האתלטית הישראלית קבעה לפני שבועיים שיא הישראלי ב-60 מטר באצטדיון פתוח, כשעצרה את השעון על 7.27 שניות בתחרות המבדק שנערכה בהדר יוסף.

ויסמן מחזיקה גם בשיא ישראל בריצת 100 מטר, אותו קבעה ב-2019 באליפות הבלקן והעמידה אותו על 11:25 שניות.


בניגוד לפסיקה : פייסבוק לא החזירה את הדף סטטוסים מצייצים

לפי פסיקת בית המשפט המחוזי , הייתה מחוייבת פייסבוק להחזיר את העמוד לאוויר היום בשעה 18:00. למרות שבקשתה לצו מניעה נדחתה, הגישה פייסבוק בקשה לערר לבית המשפט העליון ולא החזירה את הדף לאוויר

למרות פסיקת בית המשפט המחוזי , פייסבוק לא החזירה היום (ראשון) את הדף סטטוסים מצייצים אותו הסירה מהרשת לפני כשלוש שנים. לאחר שבקשתה לערעור בבית המשפט המחוזי נדחתה, הגישה פייסבוק ערעור לעליון . בכך לא קיימה למעשה פייסבוק את החלטת בית המשפט .

בתגובה , הגיש לן באמצעות עורך דינו גיא אופיר, בקשה לבזיון בית המשפט כנגד פייסבוק וכנגד עדי סופר תאני, מנכ"לית פייסבוק ישראל. לן מבקש מבית המשפט להתייחס לחברה ולסופר -תאני כמי שביזו את בית המשפט בכך שלא מילאו את הצו שהטיל עליהם בזמן , ולחייב אותם לציית להוראת בית המשפט מיום חמישי להחזיר לאוויר את העמוד , על ידי כך שיטיל עליהם קנס או מאסר.

ביום חמישי האחרון , הורה בית המשפט המחוזי בת"א על החזרת העמוד הפופולרי "סטטוסים מצייצים" בניהולו של אבי לן, לאוויר עד הערב , בשעה 18:00, וזאת לאחר שהעמוד הורד מהאוויר ללא כל התראה על ידי פייסבוק לפני כשלוש שנים בעקבות פעולה של מפעיל העמוד אבי לן בניגוד לתקנון פייסבוק.

לאחר קבלת פסק הדין , עורכי הדין המייצגים את החברה , ממשרד הרצוג פוקס נאמן, פנו לבית המשפט המחוזי בת"א , בבקשה לעכב את ביצוע פסק דין, עד להגשת ערעור לבית המשפט העליון . הערב, דחה השופט רחמים כהן בקשה זו, בהזכירו כי על פי התקנות המקובלות , הגשת ערעור לא תעכב את ביצוע ההחלטה עליה מערערים. כהן הוסיף כי אין די בטענות כלליות בדבר נזק אפשרי שייגרם לפייסבוק כתוצאה מהשבת הדף לרשת . בנוגע לטענה לפי עם החזרת הדף התכנים הממומנים המפרים את כללי החברה יופיעו בו שוב – הבהיר כהן כי פסק הדין לא התיר פרסום תכנים כאלה , וכי על לן להסיר כל תכן המפר את כללי פייסבוק בשבועות הקרובים ולהצהיר על כך לבית המשפט .

לאחר קבלת דחייה זו מבית המשפט המחוזי , ובסמוך לשעה 18:00 בה נקבע כי על החברה להחזיר את העמוד לאוויר , הגישה פייסבוק לבית המשפט העליון בקשה להגשת ערר, ובקשה למתן צו לעיכוב פסק דין המורה על החזרת העמוד .

בקשת הערעור לעליון נומקה בכך שמשך הזמן שפסק בית המשפט המחוזי עד לביצוע ההחלטה להחזיר את העמוד היה קצר מלכתחילה, וכי לא ניתן מספיק זמן עבור חברה זרה לבצע את צו בית המשפט או להגיש ערר כראוי. עוד נטען כי המחוזי התעלם מהנזק שייגרם לפייסבוק עם החזרת הדף לאוויר , לפי החברה – "טענות מבוססות לנזקים וודאיים" שייגרמו לה . בפנייה טענה החברה כי "מטרתו הבלעדית של העמוד סטטוסים מצייצים היא להפיק כספים בתמורה לפרסומים בדף , התנהלות הפוגעת בלב עסקיה של פייסבוק". עוד נכתב כי החזרת הדף תעודד את מנהלי העמוד להפר את כללי החברה פעם נוספת, ועלולה אף להוביל משתמשים אחרים לפעול שלא לפי כללי החברה .

עו"ד גיא אופיר, המייצג את מנהלי העמוד אבי לן ועדי בנטוב לן, הגיב על הדברים בעמוד הפייסבוק שלו , וכתב "אין דרך אחרת לתאר את זה: יש לנו פה תאגיד ענק עם אגו פגוע, שמנצל את מלוא המשאבים שלו , כדי להתיש את אבי לן, שניצח אותו בבהמ"ש ".

פייסבוק, לאחר שנדחו הבוקר ע"י בהמ"ש המחוזי רצים בשעה זו אל בית המשפט העליון , למצוא שם שופט תורן שייתן להם עיכוב ביצוע על…

Posted by עורך דין גיא אופיר Guy Ophir Lawyer on Sunday, December 17, 2017

כזכור , פסק הדין הקובע להחזיר את העמוד לאוויר ניתן בהמשך לתביעה אזרחית אותה הגישו אבי ועדי לן נגד פייסבוק, בדרישה להורות על החזרת העמוד שהחברה הסירה לפעולה , וקבלת פיצויים בסך 250,000 ש"ח מהחברה .

טענותיו של לן בכתב התביעה היו על כך שפייסבוק סגרה את העמוד אותו ניהל, סטטוסים מצייצים, שהיה עמוד הפייסבוק הפופולרי בישראל , ללא כל התראה מראש, מבלי להסביר לו כיצד עבר על תקנון החברה , או לנהל מולו דיאלוג על פעילות העמוד .

הדף "סטטוסים מצייצים" הוקם על ידי לן בשנת 2010. כשהורד על ידי פייסבוק, היו לו 700,000 עוקבים, וצפיות של 3 מיליון משתמשים בשבוע . עם הזמן , החל לן לפרסם בעמוד בין היתר גם תכנים שיווקיים שעבור פרסומם קיבל תשלום. לאחר שכתבה בנושא התפרסמה, לן לא הכחיש את הדברים . יומיים לאחר פרסום הכתבה , פייסבוק סגרה את העמוד , מבלי לפנות קודם באופן ישיר למנהליו , ולהתריע כי עברו על תקנון החברה וכי העמוד בסכנת סגירה.

בפסק הדין מיום חמישי ביקר השופט כהן את אופן הפעולה החד צדדי של החברה , וכתב כי שימוש רחב בסעיף שמאפשר לפייסבוק לסגור דפים באופן חד צדדי וללא התראה, ימנע בירור אמיתי ומעמיק של הפרות החוזה לה היא טוענת, הדורשת תקשורת בין החברה לבין המשתמשים עוד לפני סגירת הדף .

הרשת החברתית:בניגוד לפסיקה: פייסבוק לא החזירה את הדף סטטוסים מצייצים

פסיקת_בית_המשפט_המחוזי

סטטוסים_מצייצים

בית_ה_משפט_ה_מחוזי

בית_ה_משפט_ה_עליון

פייסבוק_והמנכלית_שלו

שעה_1800_של_חמישי

תקנון_פייסבוק

בקשה_לעכב_את_ביצוע_פסק_דין

דחיית_הבקשה_לעכב_את_פסק_הדין

תכנים_שיווקיים


לאחר 3 שבועות של מרדף: נלכד רביע כנעאנה החשוד ברצח פרודתו

כנענה נעצר באזור היישובים עראבה וסכנין לאחר שגנב רכב, וניסה לדקור את אחד השוטרים. פרודתו, וופא עבאהרה, אם ל-5 ילדים מהיישוב עראבה, נרצחה לאחר שעל פי החשד כנעאנה פגע בה עם רכבו ודקר אותה בפלג גופה העליון

משטרת ישראל דיווחה הערב (שני) על מעצרו של רביע כנעאנה שחשוד ברצח פרודתו וופא עבאהרה, אמא לחמישה ילדים. המעצר התבצע בתום 3 שבועות של חיפושים נרחבים שכללו אמצעים מיוחדים וסריקות בבתי הקרובים ומכריו של החשוד. כנעאנה נמצא לבסוף באזור היישובים עראבה וסכנין לאחר שגנב רכב, ונעצר.

החשוד ברצח פרודתו היה חמוש בסכין וניסה לדקור את אחד השוטרים אך הוכנע על ידי המשטרה. מחר (שלישי) הוא יובא לבית משפט השלום בנצרת לדיון בבקשת המשטרה להאריך את מעצרו.

על פי החשד, כנעאנה התנגש עם רכבו ברכבה של פרודתו, וואפה עבאהרה, בכיכר הכניסה המערבית לעראבה לאחר שחזרו מדיון בבית הדין השרעי בנוגע להסדרי הראיה של 5 ילדיהם. הוא יצא מרכבו, דקר אותה בפלג גופה העליון, ולמרות נסיונותיהם של עדי ראייה לעצור אותו, נמלט מהמקום. עבאהרה פונתה למרכז הרפואי פדה-פוריה ומותה נקבע זמן קצר לאחר מכן. מאז ועד הערב הסתובב כנעאנה חופשי.

בין בני הזוג לשעבר התגלע סכסוך כבר לפני מספר שנים. עדויות שונות תיארו מסכת התעללויות של רביע בוופא ובילדיהם. רביע ריצה עונש מאסר של חצי שנה בגין אלימות במשפחה. לאחר שהפר את תנאי שחרורו, נשפט לעוד חצי שנת מאסר על תנאי. באוקטובר האחרון הוגשה תלונה נוספת בנושא.

בשבועות האחרונים, כשהתנהל המצוד אחר כנעאנה, החשש ברחובות עראבה היה רב. " יש תחושה של בושה, של אכזבה גדולה, של אי-אמון במערכות – המשטרה, בתי המשפט", אמרה עו"ד מונאס אלעי, שמאית מקרקעין, הממונה על מניעת הטרדות מיניות בעיריית עראבה, אם לשלושה ותושבת העיר, ל'דבר'. "מאז הרצח מדברים על זה בכל מקום. בעבודה, במשפחה. כולם מאשימים את כולם. יש טענות נגד המשטרה, נגד הרווחה, נגד המשפחה של הרוצח".

ח"כ עאידה תומא-סלימאן (הרשימה המשותפת), אמרה בתגובה למעצר: "רק עכשיו, אחרי שלושה שבועות, נעצר הרוצח של וופאא עבאהרה. רצח שכל פרטיו היו ידועים והכתובת היתה על הקיר. טוב שהמשטרה תפסה את הרוצח, אבל לא הייתה סיבה שזה ייקח כל כך הרבה זמן בו משפחתה חיה בפחד. הרצח של וופא צריך להדליק נורות אזהרה בכל הרשויות – שמפקירות מאות אלפי נשים שמצויות בסכנה יומיומית. יש לקוות שמעצר זה יהיה צעד ראשון בפיענוח 60% ממקרי הרצח בחברה הערבית שלא פוענחו. עכשיו תורה של המערכת המשפטית אשר הפקירה את וופא בחייה לעשות צדק איתה".

יו"ר נעמת, חגית פאר, מברכת על לכידתו של החשוד ברצח פרודתו בגליל. " טרור הוא טרור – יידע כל טרוריסט שהאכיפה והצדק יגיעו אליו. יש לברך את משטרת ישראל על הנחישות ולקוות שכך יקרה גם במקרים דומים. במקביל, הגיע הזמן שבתי המשפט ישיתו עונשים כבדים בהרבה כחלק מהשלמת ההרתעה אל מול מי שחושב להרים יד על אישה. זהו מסר חשוב שכל אישה ששוקלת להתלונן צריכה לדעת. מסר לפיו הצדק ייעשה. חבל שהרשויות לא גילו את אותה הנחישות לפני האירוע הנורא כאשר הנרצחת התחננה לסיוע ולעזרה".


האוצר העביר לשבעת בתי החולים מקדמה של 100 מיליון שקלים והודיע על סיום המשבר . מנהלי בתי החולים הגיבו בזעם : "לא נחזור לשגרה עד להעברת הסכום המלא שסוכם "

משרד האוצר הודיע היום (חמישי) על פתרון המשבר עם בתי החולים הציבוריים על ידי העברת מקדמה של 100 מיליון ש"ח, אך מנהלי בתי החולים מיהרו להבהיר: הפתרון לא סוכם איתם , והעבודה במתכונת חירום תימשך ללא הגבלת זמן עד שיגיעו אתנו להסכמות מלאות.

שר הבריאות ניצן הורוביץ הודיע כי יעברו סכומים נוספים בשבועות הקרובים וכי הוא ביקש מבתי החולים לחזור לפעילות מלאה. פרופ' עופר מרין, מנכ"ל בית חולים שערי צדק, הגיב, "המקדמה שמשרד האוצר מציע – לא תאפשר לנו לעבור את החגים . מלאו את ההסכם במלואו , בלי זה לא נוכל לחזור לעבודה מלאה".

לבתי החולים הובטח סכום של 960 מיליון שקלים לשנת 2021 כיסוי גירעונות והוצאות הקורונה , ממנו הועברו עד כה רק 300 מיליון. שבעת בתי החולים הציבוריים החלו לפעול אתמול במתכונת חירום, הפסיקו לקבל מאושפזים חדשים מלבד מקרי חירום, וביטלו מאות ניתוחים ותורים לא דחופים. החל מראשון השבוע בתי החולים הפסיקו גם לקבל חולי קורונה חדשים.

במשרד האוצר מתקשים להעביר את הסכום המלא והודיעו היום כי החשב הכללי , יהלי רוטנברג, העביר לבתי החולים הציבוריים מקדמה בסכום של למעלה מ-100 מיליון שקל באופן מידי על חשבון כספי הסיוע , וזאת חרף העובדה שמבחני התמיכות לא הושלמו.

המקדמה מועברת בהמשך לפגישה שנערכה אתמול בין מנכ"ל משרד האוצר , רם בלינקוב, לשר הבריאות ניצן הורביץ ומנכ"ל משרדו , פרופ׳ נחמן אש, וכחלק מתקצוב מלוא הסכומים , כמובטח , למערכת הבריאות בעבור הנושא . יתר הכספים יועברו עם השלמת מבחני התמיכות וכחלק מהתקדמות לוחות הזמנים .

מנהלי בתי החולים הציבוריים הגיבו בכעס להעברה החלקית : "שיטת הסלמי של משרד האוצר מטרתה להרעיב את בתי החולים . שיתוף הפעולה של הנהלת משרד הבריאות עם שיטת הטפטוף וההרעבה – מביש ומבזה את מערכת הבריאות בשיא משבר הקורונה . זהו מחדל חריף של משרד הבריאות שהתעכב בקביעת התבחינים ופוגע בתפקוד בתי החולים .

"ראשי משרד האוצר והבריאות רוצים לחנוק אותנו ולא לאפשר לנו להתפתח ולתכנן את השנה הבאה . בלי תקציב מוגדר וברור אי אפשר לרכוש ציוד, לגייס רופאים ואחיות , או לנהל בית חולים. העבודה במתכונת חירום תימשך ללא הגבלת זמן עד למילוי מלוא ההסכם ".

המשבר בבתי החולים: האוצר יעביר מקדמה, אבל המנהלים מבהירים: "לא נסכים לשיטת הסלמי"

שבעת_בתי_ה_חולים

מקדמה_של_100_מיליון_שקלים

מנהלי_בתי_ה_חולים

מתכונת_חירום

960_מיליון_שקלים

מבחני_ה_תמיכות

מערכת_ה_בריאות

משרד_ה_בריאות


הרכישה תסייע לחברת הענק במלחמות הסטרימינג מול נטפליקס, אפל, דיסני ו-HBO. מדובר ברכישה השנייה הכי גדולה בתולדותיה של אמזון, אחרי העסקה שבה קנתה את רשת שיווק המזון Whole Foods תמורת 13.7 מיליארד דולר

חברת הענק אמזון, הודיעה היום (רביעי) כי היא רוכשת את אולפן הקולנוע של MGM תמורת כ-8.45 מיליארד דולר. בכך תשפר את עמדתה במסגרת מלחמות הסטרימינג (הזרמת שירותי מידע) מול יריבות כמו נטפליקס, אפל TV פלוס, HBO Max, דיסני פלוס ואחרות. עם זאת, המחיר שבו נסגרה העסקה עם אמזון מפתיע למדי – בדצמבר האחרון הוערך השווי של MGM ב-5.5 מיליארד דולר בלבד.

מדובר ברכישה השנייה הכי גדולה בתולדותיה של אמזון, אחרי העסקה שבה קנתה את רשת שיווק המזון Whole Foods תמורת 13.7 מיליארד דולר ב-2017. ההצלחה הענקית של אמזון הפכה את המייסד והמנכ"ל שלה, ג'ף בזוס, לאיש העשיר בעולם – הונו מוערך על-ידי פורבס ביותר מ-188 מיליארד דולר.

באמצעות חברות אחרות שולח בזוס זרועות לתחומים נוספים: חברת Blue Origin שהקים מייצרת טילי שיגור לחלל ומעוניינת לפעול בתחום תיירות החלל, והחל משנת 2013 הוא הבעלים של העיתון היוקרתי וושינגטון פוסט.

העסקה עם MGM צפויה לעורר ביקורת רגולטורית לאור הדומיננטיות של אמזון בסקטורים כה רבים. חבר הקונגרס הרפובליקני קן באק אמר עוד לפני ההכרזה על העסקה: "המיזוג הצפוי הוא דוגמה נוספת לשאיפה של ענקיות הטכנולוגיה להשתלט על כל סקטור בכלכלה שלנו. אם הקונגרס לא יפעל בקרוב, לא יישאר שוק שענקיות הטכנולוגיה לא שולטות בו".

MGM הוא אולפן קולנוע ותיק שהוקם ב-1924 ובבעלותו הזכויות על סרטי "ג'יימס בונד", "רוקי", "הפנתר הוורוד" ואחרים. האולפן עומד גם מאחורי סדרות טלוויזיה מצליחות כמו "סיפורה של שפחה" ו"פארגו" ומאחורי להיטי הריאליטי "הישרדות" ו-"The Voice".

אמזון, שנוסדה ב-1995 כחנות ספרים מקוונת, הפכה לחברת ענק של 1.6 טריליון דולר שעושה מעט מכל דבר. יש לה רשת עסקית למשלוחים שמקבלת הזמנות לאנשים תוך יומיים או מוקדם יותר; מוכרת משאפים ואינסולין; עסק למחשוב ענן שמפעיל את האפליקציות של נטפליקס ומקדונלד'ס והיא מתכננת לשלוח יותר מ-3,200 לוויינים לחלל להקרין שירות אינטרנט לכדור הארץ.


מחצית מבני הנוער שעמדו לדין בישראל מטופלים בשירותי הרווחה

נתונים שפרסם לראשונה הלשכה המרכזית לסטטיסטיקה שופכים אור על המתאם הגבוה בין עוני ופשיעה. על פי הנתונים, שליש מהנשים שעמדו לדין פלילי מטופלות ברווחה

מחצית ממי שעמדו לדין פלילי בגילאי 12-19 מטופלים בשירותי רווחה – כך לפי הראשונה פה מתפרסמים הנתונים המצליבים עומדים לדין במשפטים פליליים עם הרשומים במחלקות לשירותים חברתיים במשרד הרווחה, והם מעודכנים לשנת 2017.

מהנתונים עולה כי אחוז המטופלים בשירותי הרווחה מבין מי שעמדו לדין פלילי גדול משמעותית מחלקם באוכלוסייה. בשנת 2017, 28.4 אלף תושבי ישראל עמדו לדין במשפטים פליליים, מהם 7,800 (27.6%) היו רשומים במחלקות לשירותים חברתיים במשרד העבודה, הרווחה והשירותים החברתיים. אחוז הרשומים בקרב תושבי ישראל שעמדו לדין היה גבוה כמעט פי 2 מאחוז הרשומים בקרב כלל אוכלוסיית ישראל בני 12 ומעלה (14.6%).

בבחינת קבוצות גיל בעת קבלת פסק הדין, אחוז הרשומים הגבוה ביותר בקרב תושבי ישראל העומדים לדין, היה בקרב בני 12–19 (43.5%). בשאר קבוצות הגיל, אחוז הרשומים נע בין 21.6% ל-30.0%. כשליש מהנשים שעמדו לדין היו רשומות במחלקות לשירותים חברתיים (33.8%) לעומת 26.9% מהגברים. אחוז הערבים שעמדו לדין היו רשומים במחלקות לשירותים חברתיים (29.8%) היה קצת יותר גבוה מאחוז הרשומים בקרב יהודים ואחרים (26.6%).

סוגי הנזקקות השכיחים ביותר בקרב תושבי ישראל העומדים לדין אשר רשומים כבעלי נזקקות מוגדרת היו: תפקוד לקוי של הורים או של ילדים/נוער, התמכרות ועבריינות וכן עוני, קשיי הכנסה ותעסוקה. הנזקקות תפקוד לקוי של הורים או של ילדים/נוער הייתה השכיחה ביותר הן בקרב תושבי ישראל העומדים לדין אשר רשומים כבעלי נזקקות מוגדרת (33.5%) הן בקרב כלל הרשומים בעלי נזקקות המוגדרת באוכלוסיית ישראל (29.3%). סוג הנזקקות של התמכרות ועבריינות הייתה שכיחה יותר באופן ניכר בקרב העומדים לדין הרשומים כבעלי נזקקות מוגדרת מאשר בקרב כלל הרשומים בעלי נזקקות מוגדרת (26.4% לעומת 2.4%, בהתאמה – פי 11 בקירוב), וכך גם סוג הנזקקות של אלימות (8.0% לעומת, 3.3%, בהתאמה – גדול פי 2.5 בקירוב). סוג הנזקקות של עוני, קשיי הכנסה ותעסוקה היה שכיח גם בקרב העומדים לדין (18.6%) וגם בקרב הרשומים בעלי נזקקות מוגדרת (18.8%).

בחינת אחוז הרשומים במחלקות לשירותים חברתיים לפי אשכול חברתי-כלכלי של יישוב המגורים של תושבי ישראל העומדים לדין מראה כי האחוז הגבוה ביותר של הרשומים היה באשכול החברתי-כלכלי הנמוך ביותר 2-1 ועמד על 35.6%. נראה שככל שהאשכול החברתי-כלכלי עולה, אחוז הרשומים יורד בהדרגה.

לא נמצאו הבדלים משמעותיים באחוז הרשומים במחלקות לשירותים חברתיים, בין אלו שהורשעו בדין (27.2%) לבין אלו שלא הורשעו בדין (29.8%). לעומת זאת, אחוז הרשומים בקרב המועדים (30.6%) היה גבוה יותר מאחוז הרשומים בקרב החדשים (24.4%).

כשבוחנים את תושבי ישראל העומדים לדין לפי סוג העבירה העיקרית שבה הואשמו, אפשר לראות שהאחוז הגבוה ביותר של הרשומים במחלקות לשירותים חברתיים היה בקרב אלו שהואשמו בעבירות כלפי גופו של אדם (34.6%) ובעבירות רכוש (32.4%). אחוזי הרשומים הנמוכים ביותר היו בקרב אלו שהואשמו בעבירות רישוי (14.3%), עבירות כלכליות (16.0%) ועבירות מרמה (20.0%).

המתאם גבוה במיוחד אצל צעירים

בקבוצת הגיל הצעירה של תושבי ישראל העומדים לדין במשפטים פליליים (בני 12–19) היה האחוז הגבוה ביותר של רשומים במחלקות לשירותים חברתיים (43.5%).

46.3% מתוך היהודים והאחרים העומדים לדין בני 12–19 היו רשומים. האחוז בקרב הערבים היה נמוך יותר, אך עדיין משמעותי (36.7%).

יותר ממחצית (51.4%) מבני 19-12 שלא הורשעו בדין היו רשומים, לעומת 38.4% מבני 19-12 שהורשעו בדין. אחוזים אלו גבוהים מאחוז הרשומים בני 20 ומעלה שהורשעו ושלא הורשעו בדין (22.7% ו-26.3%, בהתאמה).

כשבוחנים את העומדים לדין לפי סוג העבירה החמורה ביותר שבה הם הואשמו, אפשר לראות הבדלים ניכרים באחוזי הרשומים לפי קבוצות הגיל. בכל סוגי העבירות העיקריים שנבחנו, אחוז הרשומים בקרב בני 12–19 היה גבוה באופן משמעותי מהאחוז בקרב בני 20 ומעלה, ובמיוחד בעבירות רכוש (55.9% לעומת 28.2%, בהתאמה), בעבירות מין (50.0% לעומת 24.8%, בהתאמה), בעבירות כלפי גופו של אדם (49.7% לעומת 33.0%, בהתאמה) ובעבירות מוסר (42.2% לעומת 25.5%, בהתאמה).

מתוך 2,900 בני 19-12 שעמדו לדין במשפטים פליליים, 528 (18.3%) הושמו במסגרות רווחה של משרד העבודה, הרווחה והשירותים החברתיים. כמעט מחצית מבני 19-12 שעמדו לדין והושמו במסגרות רווחה, הושמו רק במסגרות חוץ-ביתיות (49.1%) ואילו 43.6% מהם הושמו רק במסגרות בקהילה. לעומת זאת, מתוך בני 20 ומעלה העומדים לדין שהושמו במסגרות רווחה, רק 21.0% הושמו רק במסגרות חוץ-ביתיות ואילו רובם הגדול (73.8%) הושמו רק במסגרות בקהילה. לא נמצאו הבדלים משמעותיים באחוזי המושמים בשתי המסגרות יחד.

תושבים_פליליים

יהודים_ואחרים


מדד הפעילות בתעשיית ההייטק ירד ב-0.9% בפברואר , אחרי ירידה של 3.4% בינואר . מדד הייצור התעשייתי הכולל ירד ב-1.1% , ירידה מתונה ביחס לחודש הקודם

בחודש פברואר 2021 ירד מדד הפעילות בתעשיית ההייטק ב-0.9% , כך עולה מדו"ח שפרסמה הלשכה המרכזית לסטטיסטיקה היום (שני). מדובר בהמשך ירידה של המדד , אחרי שבחודש ינואר הוא ירד בשיעור של 3.4% .

ירידה ניכרת חלה בפדיון ממכירות לשוק המקומי בתעשיית ההייטק . לעומת מדד של 4.8 בחודש ינואר, עמד נתון זה בחודש פברואר על 1 בלבד. לעומת זאת, בפברואר ניכרת התאוששות של נתוני המכירות של תעשיית ההייטק בחו"ל , שם עלה המדד מ-3.9 בחודש ינואר ל-1.7 בפברואר .

מדד הייצור התעשייתי ירד בחודש פברואר ב-1.1% , אחרי ירידה של 1.3% בחודש ינואר, ובכל ענפי התעשייה , למעט תעשיית הטכנולוגיה המסורתית , חלה ירידה במדדים . ככלל , הפדיון ממכירות בשוק בחו"ל עלה ב-1% לעומת עלייה של 1.9% בחודש ינואר.

הפעילות בהייטק יורדת, בעיקר בשל מכירות נמוכות לשוק המקומי

תעשיית_ההייטק

מדד_הפעילות_בתעשיית_ההייטק

מדד_הייצור_התעשייתי


83% מהעובדים חושבים ששכרם לא ראוי, כך עולה מסקר שערך המשרד באוקטובר. יו"ר ועד הדיפלומטים במשרד: "יש אובדן אמון חמור מאוד במעסיק"

90% מעובדי משרד החוץ נאלצו לעבוד בשעות שלא שולם להם שכר עבורן, כך עולה מסקר שערך בחודש שעבר ועד העובדים. 84% מהעובדים ציינו שהם חשים שהמשרד אינו פועל מולם בשקיפות ובהגינות, ויותר ממחציתם ציינו שאין להם די סמכויות וכלים לביצוע עבודתם במשרד כראוי.

הסקר נערך בקרב יותר מ-400 עובדים מתוך כ-1,200 עובדי המשרד. מקרב בעלי התפקיד הניהולי במשרד, ציינו 54% שאין להם די סמכויות וכלים לביצוע עבודתם, ומקרב ראשי הנציגויות העידו כך 60% מהמשיבים בסקר. 76% השיבו תשובה שלילית לשאלה אם המשרד מעודד מצוינות בקרב עובדיו. 83% השיבו שהשכר המשולם להם לא ראוי. 60% מהעובדים טענו שבחצי השנה האחרונה תנאי העסקתם הורעו. 94% השיבו שמשרד האוצר לא מתחשב בצורכי משרד החוץ. העובדים נשאלו כיצד על ועד העובדים לפעול במטרה לשפר את תנאי העבודה במשרד. 3% השיבו שיש לבקש בנימוס את שיפור התנאים מההנהלה, 9% הסתפקו בקריאה לנקיטת צעדי מחאה בלבד, ו-88% השיבו שיש לפעול בתקיפות, ובכלל זאת לנקוט צעדים ארגוניים." כששאלנו את העובדים מה המניע שלהם במערכת, הרוב המוחלט של העובדים דיברו במושגים של שליחות וסיפוק מהעבודה, כלומר מחויבות ערכית ומקצועית למדינה", אומר ל'דבר' יו"ר ועד הדיפלומטים במשרד החוץ יוסי לוי ספרי. "אני חושב שזה דבר ייחודי בשירות הציבורי שהוא חלק מה-DNA של משרד החוץ, שאנשים לא מתניידים בכל העולם בגלל תנאי שכר אלא מתוך תחושת שליחות. לעומת זאת, הסקר מעלה שיש אובדן אמון חמור מאוד במעסיק, וזה דבר קשה במיוחד כשמדובר בעבודה שבה אנשים עוקרים לחו"ל עם משפחתם שהיא חלק אינטגרלי מעבודתם. "בסופו של דבר, במשרד החוץ אנחנו לא מפעילים טנקים אלא אנשים, ואתה רוצה שהאנשים הללו יהיו פנויים לעסוק בעבודתם, ובעלי כלים לבצע את מלאכתם. אם אתה פוגע ביכולת של עובד לקיים משפחה בחו"ל, אתה פוגע בעבודתו".

עובדי_משרד_החוץ

83_אחוז_מהעובדים

ועד_הדיפלומטים

90_אחוז_מעובדי_משרד_החוץ

ועד_עובדי_משרד_החוץ

סקר_ועד_העובדים

84_אחוז_מעובדי_משרד_החוץ

מנהלים_במשרד_החוץ

54_אחוז_מהמנהלים_במשרד_החוץ

לפעול_ב_תקיפות

תחושת_שליחות


וואטסאפ הכריזה על שורת עדכונים משמעותיים

התכונות החדשות יגיעו בחודשים הקרובים לגרסת הבטא של אפליקציית המסרים הפופולרית . עדיין לא ידוע מתי ייהנו מהן כלל המשתמשים

אפליקציית המסרים הפופולרית וואטסאפ תאפשר בקרוב להפעיל חשבון אחד על מספר מכשירים במקביל וגם תוסיף את האפשרות לשלוח תמונות והודעות שיימחקו בעצמן . ההודעה על השינויים הקרובים באה במסגרת ראיון של מנכ"ל וואטסאפ וויל קאת'קרט, ומנכ"ל פייסבוק מארק צוקרברג, עם הבלוג Wabetainfo.

על פי השניים , שינויים אלו ואחרים יגיעו לגרסת הבטא של וואטסאפ בחודשים הקרובים . מועד הגעת העדכונים לכלל משתמשי וואטסאפ עדיין לא ידוע.

כיום, האפליקציה מקושרת למספר הטלפון , ולא ניתן להשתמש בה בו זמנית בכמה מכשירים. למעט דרך וואטסאפ ווב במחשב , ישרות שתלוי בסמארטפון מקושר לרשת .

על פי הודעת החברה , בקרוב יוכלו המשתמשים להפעיל את האפליקציה על עד ארבעה מכשירים בו זמנית. השירות לא עובד בפני עצמו, אלא תלוי בסמארטפון פעיל ומחובר לרשת . גם שירות וואטספ ווב יוכל לפעול ללא סמאטרפון פעיל.

קאת'קארט וצוקרברג העלו גם את האפשרות שוואטסאפ תגיע גם למכשירי האייפד באמצעות אפליקציה ייעודית.

תכונות נוספות עליהן הכריזו השניים הם 'מצב היעלמות' ו-'הודעות חד פעמיות'. על פי צוקרברג, הודעות חד פעמיות יהיו כאלה שימחקו את עצמן באופן מידי לאחר שיקראו על ידי הצד השני . ב'מצב ההיעלמות ' משתמשים יוכלו לקבוע פרק זמן אחריו יימחקו כל ההודעות בכל הצ'אטים במקביל. המשתמש יוכל בחור פרק זמן של שעה אחת עד שנה אחת אחרי קריאת ההודעות .

עד 4 מכשירים במקביל והודעות חד פעמיות: וואטסאפ הכריזה על שורת עדכונים משמעותיים

גרסת_ה_בטא_של_וואטסאפ

כלל_ה_משתמשים

תמונות_ו_הודעות

מנכל_פייסבוק

מנכל_ווטזאפ_ומנכל_פייסבוק

תכונות_נוספות

הודעות_חד_פעמיות


בית המשפט העניק למדינה ארכה של 3.5 חודשים להגשת תגובתה לעתירת ארגוני הסביבה נגד ההסכם לשינוע נפט דרך מפרץ אילת. ח"כ יוראי להב הרצנו הגיש בקשה דחופה לדיון בנושא בכנסת

בג"ץ קיבל אמש (שני) את בקשת המדינה לארכה של שלושה וחצי חודשים בהגשת התגובה לעתירת הארגונים הסביבתיים נגד ההסכם לשינוע נפט בין איחוד האמירויות לקצא"א. בית המשפט דחה את הבקשה לצו ביניים מצד העותרים.

בעקבות החלטת בית המשפט, בטווח הנראה לעין, הסכם קצא"א יכול להמשיך בהזרמת נפט מאיחוד האמירויות מאילת לאשקלון, כמו גם מאשקלון לאילת עבור לקוחות באסיה. עם זאת, המשרד להגנת הסביבה הודיע בתחילת השבוע על פסילת סקר הסיכונים של קצא"א, מה שמגביל את היקף הפעילות שהחברה רשאית לקיים ומונע את המימוש המלא של ההסכם.

לפי תגובת קצא"א לעתירה הסבירות לתקלות שפך בצינור, כמו גם בהעברת הנפט בנמל אילת, היא אפסית. עם זאת, המשרד להגנת הסביבה טען שסקר הסיכונים עליו התבססה החברה נעשה באופן רשלני, לא סקר את מכלול הסיכונים ולא ביצע את הסקירה בהתאם להנחיותו

לפי ארגוני הסביבה, מדובר בצינור ישן, שעובי הדופן שלו ירדה בחלקים מסוימים עד 70%, ואין לאשר את הגברת השימוש בו.

עתירת ארגוני הסביבה מדגישה את הנזקים האפשריים למפרץ אילת ופרנסת תושבי העיר כתוצאה מהגברת פעילות הנפט במתקני קצא"א, ומבקשים להכפיף את ההסכם ליון בממשלה.

השרה להגנת הסביבה תמר זנדברג מתכננת לקיים דיון כזה, בו יישקלו היתרונות והחסרונות האפשריים מההסכם למדינה, כמו גם הנזק הדיפלומטי והמסחרי האפשרי במקרה בו ההסכם יוגבל או יבוטל.

אתמול הודיע ח"כ יוראי להב הרצנו (יש עתיד) שהגיש בקשה דחופה לסדר היום יחד עם ח"כ גילה גמליאל (הליכוד) וח"כ מוסי רז (מרצ) בנושא הסכנות הסביבתיות והבריאותיות הנובעות מההסכם.

ארגוני_הסביבה

עתירת_ארגוני_הסביבה

תגובת_המדינה

איחוד_האמירויות

המשרד_להגנת_הסביבה

סקר_הסיכונים_של_קצאא

מכלול_הסיכונים


נפטר פרופסור דב צ'רניחובסקי, יו"ר המועצה הלאומית לביטחון תזונתי בישראל

צ'רניחובסקי, פרופסור אמריטוס לכלכלת בריאות ולמדיניות בריאות באוניברסיטת בן-גוריון בנגב, עמד בראש תכנית מדיניות הבריאות במרכז טאוב ומונה לאחרונה למועצת הבריאות

פרופסור דב צ'רניחובסקי נפטר הבוקר ממחלה. צ'רניחובסקי היה ראש תכנית מדיניות הבריאות במרכז טאוב לחקר המדיניות החברתית בישראל; פרופסור אמריטוס לכלכלת בריאות ולמדיניות בריאות במחלקה לניהול מערכת בריאות באוניברסיטת בן-גוריון בנגב; ויו"ר המועצה הלאומית לביטחון תזונתי בישראל. לפני חודשים אחדים מונה על ידי שר הבריאות יולי אדלשטיין לחבר במועצת הבריאות של משרד הבריאות.

בהודעת מרכז טאוב נכתב: "דב היה חלק ממרכז טאוב מיום שהוקם בשנת 1982. במשך שנים הוא פעל נמרצות לקידום נושאי הבריאות והחברה בישראל בממשלה, בתקשורת ובזירות רבות נוספות.

"דב כיהן בוועדות ציבוריות רבות, ובראשן ועדת החקירה הממלכתית שהובילה לחקיקת חוק ביטוח בריאות ממלכתי. הוא פרסם מאמרים רבים במסגרת מרכז טאוב ובכתבי עת מדעיים מובילים, ובכמה מהם אף היה חבר מערכת. דב הוביל בין השאר את נושאי הביטוח הסיעודי ומימון מערכת הבריאות בישראל, ופעל רבות למען שוויון בנגישות למערכת הבריאות וביטחון תזונתי".

ליאון רקאנטי, שהיה שותף של צ'רניחובסקי בפורום לקידום מערכת הבריאות, כתב לזכרו את הדברים הבאים:

"אני מצטער להודיע שחברנו היקר דב צ׳רניחובסקי נפטר הבוקר ממחלת הסרטן", כתב ליאון רקנאטי, שהיה שותף של צ'רניחובסקי בפורום לקידום מערכת הבריאות. "דב ואני חברים למעלה מ- 50 שנה ואני אבל מאד על לכתו בטרם עת.

"דב היה מגדלור של יושרה מקצועית, חריצות בלתי מתפשרת לצד נועם הליכות, דיבור בגובה העיניים וכיבוד אדם. העריך ואהב מאד את מערכת הבריאות בישראל וחתר ליישום רפורמות שיציבו אותה עם המובילות בעולם. דב היה איש משפחה מסור וחבר נאמן , חם ואכפתי. לכתו בטרם עת הוא אובדן גדול עבורי ועבור כולנו. נזכור אותו לעד".

שר העבודה והרווחה, איציק שמולי: פרופ' צ'רניחובסקי שילב באופן מופלא בין מחקר אקדמי פורץ דרך לבין פעילות חברתית ענפה ומשפיעה. עצותיו נשענו תמיד על ידע עצום וניסיון רב והיו לעזר לי, כמו גם לרבים אחרים, בקידום מדיניות חברתית. בחודשים האחרונים זכיתי שילווה אותי כיו"ר המועצה לביטחון תזונתי וראיתי כיצד הידיעה על מחסורו של כל ילד או קשיש לא נתנה לו מנוח והציתה בו את היוזמה לעיגון מחויבותה של המדינה לביטחון התזונתי של אזרחיה. עתה נמשיך לקדם את החוק וביתר שאת לזכרו. בשם עובדיי המשרד כולם, שהיה כה יקר ללבם, אני מוסר את תנחומיי למשפחתו".

צ'רניחובסקי הותיר אחריו אישה, ילדים ונכדים.

המועצה_הלאומית_לביטחון_תזונתי

אוניברסיטת_בן-גוריון_בנגב

תכנית_מדיניות_הבריאות

מועצת_הבריאות

וועדות_ציבוריות_רבות

כתבי_עת_מדעיים_מובילים

מערכת_הבריאות

פורום_לקידום_מערכת_הבריאות

כל_ילד_או_קשיש

עובדי_משרד_העבודה


האם חלוקת כסף לכולם ללא תנאים יכולה להיות שיטה כלכלית?

רעיון ההכנסה הבסיסית הבלתי מותנית שהפך בשנים האחרונות מניסוי מחשבתי לאופציה ממשית, עמד במרכזו של דיון סוער בכנס שדרות אתמול. סמנכ"ל ביטוח לאומי: זה רעיון מספיק מעניין כדי לנסות אותו

רעיון ההכנסה בלתי מותנית יכול להישמע אולי בדיוני, אך בשנים האחרונות הוא עולה יותר ויותר בדיונים כלכליים רציניים, ובשנה הקרובה אף ינוסה באופן נרחב בפינלנד. הרעיון הפשוט, חלוקת סכום בסיסי של כסף לכל אזרחי המדינה ללא כל תנאי מוקדם, מעורר ברבים חוסר נוחות, וזאת משום שהוא חותר תחת אחד מהרעיונות הבסיסיים ביותר של הכלכלה בה פועל העולם: כדי לחיות צריך לעבוד. אך האם משוואה זו עוד הכרחית בעולם העתידי לקראתו אנו הולכים? סביב שאלה זו נסוב הדיון המפתיע שהתקיים אתמול (שלישי) בכנס שדרות לחברה במכללת ספיר.

"בעשיה של הביטוח הלאומי אנחנו מכירים שני סוגי קצבאות – אוניברסליות שכל אחד מקבל כמו ילדים, זקנה, לידה – וסלקטיביות שמקבלים על פי סיטואציה אישית כגון מילואים, אבטלה או נכות" הסביר שלמה מור יוסף מנכ"ל המוסד לביטוח לאומי. "לכנס הזה בחרנו להביא לדיון ציבורי נושא שהוא באמת חדשני בשיח הישראלי – הכנסה בסיסית, משכורת מהמדינה לכל אחד".

פרופ' דניאל גוטליב, סמנכ"ל מחקר ותכנון בביטוח הלאומי הסביר את הרעיון – "הכנסה בסיסית ניתנת לכל פרט בחברה בלא תנאי. בלי מבחן הכנסה, בלי מבחן תעסוקה ובלי מבחן מצב משפחתי. הרעיון הוא לפשט – לעשות מערכת רווחה וביטחון סוציאלי מאוד פשוטה. תשלום כספי תקופתי קבוע בגובה שמאפשר קיום בכבוד". מובן שיש להגדיר מהו אותו קיום בכבוד, וכי הסכום המתאים ישתנה בין מדינה בה האזרח נהנה משירותים רבים מתקציב המדינה, לבין מדינה בה האזרח רוכש יותר שירותים מכיסו. באמצעות מתן הכנסה בסיסית – יכולה המדינה לוותר על קצבאות הקיום וכן על הקצבאות האוניברסליות. המודל אינו מבטל את הצורך בקצבאות תפקוד כאלו המפצות אדם עם צרכים מיוחדים על הוצאות נוספות שיש לו כגון סיעוד וניידות.

"המשמעות היא גם שהעסקים לא יצטרכו להוסיף דמי ביטוח לאומי – אבל יהיה צורך במסים שיגדילו את הנטל על הציבור" הסביר גוטליב. על מנת לממן את המודל נדרש לקבוע מס שולי קבוע על כל שקל מעבר לפטור ממס. "אתה מחלק כסף לכולם ולשכבות הגבוהות יותר אתה 'מנגב' אותו בחזרה דרך המיסוי", הסביר. על אף שלא מדובר במתכון לביטול העוני, לדבריו המודל לדבריו מקדם חלוקת עושר שוויונית יותר, שעשויה לתת מענה לרמות אי השוויון הגבוהות בחברה הישראלית.

בעיה נוספת אתה מנסה מודל זה להתמודד היא סוגיית האוטומטיזציה של המקצועות והעיסוקים. "יש סיכון שייעלמו הרבה מאוד מקצועות. לטענת החוקרים פרייד ואוזבורן שבנו מודל הסתברות לאוטומציה של עיסוקים יש הבדל בין האוטומציה של הקיטור לאוטומציה הנוכחית" הסביר. לכך יש להוסיף את הגלובליזציה והמעבר של התעסוקה למקומות מפותחים פחות בעולם – החשש הוא שהעובדים בעולם המערבי ימצאו עצמם פשוט בלא עבודה בעתיד.

להבדיל מפרופ' גוטליב שנישמע נלהב מהאפשרויות המגולמות ברעיון החדש – פרופ' צביקה אקשטיין דיקן בית ספר לכלכלה במרכז הבינתחומי הרצליה סבור שמדובר ברעיון רע, ואפילו מאוד. "כל מדיניות כלכלית בישראל המטרות שלה צריכות להתמקד בתמיכה בצמיחה וצמצום העוני" הוא מסביר. "ההצעה שלכם נקראת 'הליקופטר כסף' – לתת לכולם, מציעים להדפיס כסף כשרוצים להעלות את הצמיחה ולהקפיץ את האינפלציה. אלא אם כן תעלו את המסים שזה תמיד פוגע במשק. אינפלציה פוגעת בתמריצים של המעסיקים".

שאלה נוספת שהעלה אקשטיין היא האם השקעת הכסף בקצבאות לכולם היא השקעה נבונה יותר מאשר השקעת אותו סכום כסף בחינוך, בריאות או רווחה? "אנחנו לא משקיעים מספיק ביכולות התעסוקה של האוכלוסייה החלשה, ופה אנחנו נוריד את התמריץ שלהם להשקיע בהכשרה. העולם המשתנה דורש השכלה, השכלה, השכלה והשקעה בתשתיות. למה השכר בעשירונים התחתונים לא עולה? הסיבות הן שיפורים טכנולוגיים מוטי הון אנושי – כלומר עליה גדולה יותר בפריון של עובדים משכילים ומיומנים, גלובליזציה וסחר חופשי ואכיפה ורגולציה חלשה". לדבריו, חלוקת כסף תפגע במוטיבציה ליציאה לעבודה –" לתת כסף בלי מבחן תעסוקה – זה הפוך על הפוך על מה שנעשה בכל המדינות". אלו הסיבות לדברי אקשטיין בגללן הצביע העם השווצרי כנגד רעיון ההכנסה הבסיסית הבלתי מותנית במשאל העם שנערך שם ביוני האחרון.

ד"ר ליה אטינגר הרכזת האקדמית של מרכז השל לחשיבה ומנהיגות סביבתית ועמיתת מכון שחרית מאתגרת את הנחות היסוד של אקשטיין: "הפוטנציאל של הדבר הזה מזמין אותנו לחשוב מחדש על צמיחה וכלכלה. איזו מן צמיחה אנחנו רוצים? אנחנו ב-2016 והמדינה כל כך יותר עשירה מבתחילתה – אבל אנחנו לא יכולים להרשות לעצמנו חינוך טוב, רווחה, בתי חולים במצב יותר טוב. אם מסתכלים על כלכלה כמו על עץ – ממה היא צומחת? מהחברה. צריך לדשן את האדמה שממנה היא צומחת" הסבירה.

"דיברו המון על תעסוקה – תעסוקה לשם מה?" תהתה, "אנשים רוצים לעשות את הדברים שיהיו טובים למשפחות ולקהילה שלהם. יש המון עבודה שנעשית מחוץ לשוק – לגדל משפחות וקהילות טובות. לכתוב את ויקיפדיה – הרבה דברים מאוד יצרניים נעשים מחוץ לשוק".

לדבריה של אטינגר במחקר שנעשה בארה"ב העידו שליש מהנחקרים בלבד כי הם סבורים שהעבודה שהם מבצעים היא משמעותית. "כשני שליש חושבים שהם עושים עבודה לא משמעותית. אז למה הם עושים אותם? כי צריך לגלגל את הצמיחה האינסופית הזו. אנחנו קונים אינספור מוצרים שאנחנו לא צריכים שמיוצרים בתנאי עבדות נוראיים. וזו צמיחה – אבל מה עם להשקיע בחינוך ילדים, בבריאות, ברפואה מונעת? השאלה היא איפה נמצאים כוחות היצירה ואיך משחררים אותם" אמרה. לדבריה שכר בסיסי בלתי מותנה יאפשר לאנשים יותר חופש בחירה מה הם רוצים לעשות. לפיכך השכר במקצועות הנדרשים יצטרך כמובן לעלות. שיטה כזו עשויה לשיטתה לפעול על מנת לחלק את פרות האוטומציה באופן שוויוני יותר. "עבודה היא לא תעסוקה – היא דברים בעלי משמעות שאנשים עושים. אם נוכל לחלק את הפריון המאוד גדול נוכל ליצור עולם שהפילוסופים כבר לפני 200 שנה ביקשו. מתי נפסיק לצמוח ולהתחיל לפתח את החיים הטובים? נוכל לצמוח באומנות, תרבות, חינוך, רפואה מונעת, דברים שדורשים הרבה פחות אמצעים חומריים".

גם אטינגר וגם גוטליב, אינם חותמים עדיין בשתי הידיים על המודל המוצע, אבל הם בהחלט סבורים שהוא מודל ששווה לנסות. המודל נוסה בעבר, בשנות ה-60 וה-80 בניסויים מקומיים בקנדה ובארה"ב, בתחילת ינואר צפוי להתחיל ניסוי ממוקד בתחום גם בפינלנד. ניסויים כאלה נעשו גם במספר מדינות מתפתחות. "זה רעיון מספיק מעניין כדי להוציא עליו כמה עשרות מיליוני שקלים וללמוד מה יעשה למציאות הישראלית" אומר גוטליב, "אנחנו במנהל המחקר מנסים לשאול שאלות מעניינות. אנחנו בהחלט מנסים לתכנן לשנת 2017 איך אפשר לערוך ניסוי כזה שיהיה מספיק חכם ונכון כדי לתת תוצאות מדויקות. מה שראינו בעולם הוא שהתוצאות חיוביות מאוד, משפרות את לימודי הילדים, הרוגע הנפשי וכו'. אחר כך זה מסוג הדברים ששמים במגירה לשימוש מתי שצריך – אם צריך".

רעיון_ההכנסה_הבסיסית_הבלתי_מותנית

כדי_לחיות_צריך_לעבוד

העולם_העתידי

אדם_עם_צרכים_מיוחדים

סוגיית_האוטומטיזציה

העובדים_בעולם_המערבי

מדיניות_כלכלית

האוכלוסייה_החלשה

הרבה_דברים_מאוד_יצרניים

שליש_מהנחקרים

עבודה_לא_משמעותית

הצמיחה_האינסופית_ה_זו

כוחות_היצירה

אטינגר_וגוטליב


תשלום מוגדל או יום חופשה: זכויות עובדים ביום הזיכרון ויום העצמאות

בני משפחות שכולות רשאים להיעדר מהעבודה ביום הזיכרון, ולקבל שכר מלא. יום העצמאות הוא יום חופשה ומי שעובד זכאי לתשלום של 150% משכרו

יום הזיכרון לחללי מערכות ישראל ונפגעי פעולות האיבה יצוין השבוע, ומיד אחריו ייחגג יום העצמאות ה-73 של מדינת ישראל. ימים אלה מעלים גם שאלות בתחום זכויות העובדים. מי זכאי להיעדר ממקום העבודה ביום הזיכרון, האם ניתן לדרוש לעבוד ביום העצמאות, וכיצד נקבע השכר ביום זה.

יום הזיכרון

יום הזיכרון עצמו נחשב ליום עבודה בערב חג (שכן בערבו מתחיל יום העצמאות). במקומות שעובדים בהם חמישה ימים בשבוע, יום עבודה בערב חג יהיה בן 8 שעות בתשלום של 9 שעות, או יום עבודה של 7 שעות בתשלום של 8 שעות. במקומות עבודה בהם נהוגים שישה ימי עבודה בשבוע, יום העבודה יהיה של 7 שעות, וכל שעה מעבר לכך תזכה בגמול שעות נוספות.

קרובי משפחה מדרגה ראשונה של חללי מערכות ישראל או פעולות האיבה (הורים, סבים, בני זוג, ילדים, אחים ואחיות) רשאים להיעדר מעבודתם במהלך יום הזיכרון. עם זאת, הן ייחשבו כמי שעבדו ויקבלו שכר רגיל, שלא על חשבון ימי החופשה.

מעסיקים רשאים להוציא סביב יום הזיכרון את עובדיהם לחופשה כפויה מרוכזת, על חשבון ימי החופשה הצבורים להם. יום הזיכרון הוא אחד מרשימת ימי הבחירה השנתיים, שכל עובד רשאי לבחור שניים מהם בהם יוכל להיעדר מהעבודה על חשבון ימי החופשה, והמעסיק חייב לאפשר זאת.

במקרים מסיימים, בהתאם להסכמים קיבוציים או תנאי עבודה עדיפים, זכאים העובדים ליותר ימי בחירה. במידה והעובד ניצל כבר את ימי הבחירה שלרשותו ומבקש לקחת חופשה ביום הזיכרון, רשאי המעסיק לסרב, אבל הוא חייב לשקול את בקשת העובד ברצינות ולנמק את הסירוב בנימוקים סבירים.

יום העצמאות

יום העצמאות הוא יום החג היחיד בלוח השנה שאינו דתי. למרות זאת מדובר ביום חופשה, ואסור לחייב עובדים לעבוד ביום זה, למעט מקומות עבודה חיוניים המוגדרים בצו ראש הממשלה. החג מתחיל בשעה 20:00, צאת יום הזיכרון, ומסתיים בשעה 20:00 ביום שלמחרת. הזכות לתשלום דמי חג ביום העצמאות עומדת לעובדים בני כל הדתות והמגזרים בישראל.

עובדים המקבלים שכר חודשי זכאים לתשלום משכורת חודשית מלאה, גם אם לא עבדו ביום העצמאות. עובדים שעתיים או יומיים זכאים להיעדר מהעבודה ולקבל שכר רגיל בחופשת החג בתנאי שצברו לפחות 3 חודשי ותק ולא נעדרו בערב החג וביום שלאחריו, אלא אם נעדרו בהסכמת המעסיק או לא שובצו למשמרת.

בני משפחות שכולות שנעדרו מהעבודה ביום הזיכרון, עדיין זכאים לשכר בגין יום העצמאות. עובד המועסק רק בחלק מהשבוע, ויום העצמאות נופל ביום שאמור היה לעבוד בו יקבל תשלום שכר עבור החג.

בית הדין לעבודה עדיין לא פסק, באופן מחייב, לגבי חישוב שכרם של עובדים המועסקים בשכר שעתי ובשעות עבודה משתנות בחג. יש שתי פרשנויות מקובלות לקביעת מספר השעות עליהן המעסיק נדרש לשלם בחג: על פי ממוצע שעות העבודה היומיות בשלושה חודשים, או על פי הממוצע ב-12 חודשים.

עובדים שבכל זאת בוחרים לעבוד בחג, או כאלו שמחויבים לעשות זאת זכאים לתשלום שכר בגובה 150% מהשכר הרגיל שלהם וליום חופשה חלופי. על פי עמדת משרד הכלכלה, במקום יום חופשה חלופי יכולים מעסיקים לשלם 200% מהשכר הרגיל.

השאלה אם יום המנוחה מזכה גם הוא בתשלום לא הוכרעה עדיין משפטית. בית הדין קבע בעבר שעובד יומי או שעתי שנדרש לעבוד ביום העצמאות יקבל גם שכר בגין החופשה החלופית, בנוסף לתשלום של 150% ביום החג עצמו.

במידה והמעסיק בחר להוציא את העובדים לחופשה מרוכזת לאורך כל יום העצמאות, יום החג לא ינוכה ממכסת ימי החופשה של העובד.

בני_משפחות_שכולות

מערכות_ישראל

חללי_מערכות_ישראל

פעולות_האיבה

ימי_הבחירה_השנתיים

עובד_חלק_מהשבוע

בית_הדין_לעבודה

עובדים_שעתיים


גבריסיוס (23), שנולד באריתריאה והגיע בגיל 13 לישראל , ישתתף בריצת המרתון . הוא יישא את הדגל יחד עם יוסרה מרדיני, ילידת סוריה. חבר נוסף במשלחת הפליטים הוא ג'מאל עבדלמאג'י מוחמד, ממועדון רצי הסמטה ת"א

תחלואיני גבריסיוס, פליט מאריתריאה שחי בישראל , נבחר לשאת את דגל משלחת הפליטים בטקס הפתיחה של אולימפיאדת טוקיו, כך פרסם היום (שישי) אתר הוועד האולימפי הבינלאומי . גבריסיוס יישא את דגל המשלחת , במשותף עם השחיינית ילידת סוריה, יוסרה מרדיני, המתגוררת כיום בגרמניה .

גבריסיוס (23) נולד באריתריאה , עזב את הכפר שלו בגיל 12 ויצא למסע ארוך דרך אתיופיה, סודן וסיני , לפני שהגיע בגיל 13 לישראל . כיום הוא מתאמן בהפועל עמק חפר ובטוקיו ישתתף גבריסיוס בריצת המרתון . לצידו בנבחרת הפליטים בטוקיו , יתחרה גם ג'מאל עבדלמאג'י מוחמד, מבקש מקלט מדארפור , המתאמן במועדון רצי הסמטה תל אביב ויתחרה בריצת 5,000 מטר.

המשחקים בטוקיו יהיו הפעם השנייה בהם משתתפת נבחרת הפליטים , המורכבת מספורטאים פליטים שעזבו את מולדתם והנמצאים ברחבי העולם . בריו 2016, השתתפו 10 ספורטאים בשלוש ענפים ואילו לטוקיו הגיעו 29 ספורטאים שישתתפו ב-12 ענפים.

מרדיני הפכה בריו 2016 לסמל הכי גדול של משלחת הפליטים , לאחר שהתפרסם סיפור ההגירה שלה מסוריה לאירופה , במהלכו היא ניצלה והצילה אנשים בעזרת יכולות השחייה שלה .

מרדיני אמרה לאתר הוועד האולימפי העולמי : "אני מרגישה מלאת כבוד לשאת את הדגל . כי מבחינתי זה אומר שאני מייצגת את כל הפליטים ברחבי העולם . גם את התקווה שלהם לעולם טוב יותר".

תחלואיני גבריסיוס מישראל יישא את דגל משלחת הפליטים בטקס פתיחת האולימפיאדה

ריצת_ה_מרתון

משלחת_ה_פליטים

גמאל_עבדלמאגי_מוחמד

מועדון_רצי_ה_סמטה_תא

אולימפיאדת_טוקיו

ה_וועד_ה_אולימפי_ה_בינלאומי

אתר_ה_וועד_ה_אולימפי_ה_בינלאומי

סיפור_ה_הגירה_של_ה

כל_ה_פליטים_ב_רחבי_ה_עולם


במסגרת ההסכם עם מועדון הפאר הספרדי, שתי שחקניות עמק חפר ישחקו בעונה הקרובה בויאריאל ותיפתח בישראל אקדמיה לנערות וילדות. אברתי אברהמי, שינהל את האקדמיה: "השותפות הזו משנה את כללי המשחק בכדורגל הישראלי"

קבוצת מכבי בנות עמק חפר חתמה אתמול (חמישי) עם מועדון ויאריאל מספרד, על הסכם שיתוף פעולה ראשון מסוגו בכדורגל הנשים בישראל. המועדון הספרדי שקבוצות הגברים והנשים שלו משחקות בליגה הבכירה בספרד, יפתח בישראל אקדמיית כדורגל לנערות וילדות בגילאים 8 עד 19.

אברתי אברהמי, מנהל מחלקת הנערות של עמק חפר, ינהל את האקדמיה של ויאריאל בישראל. הוא מספר ל"דבר" על הקשר שנוצר עם המועדון: "לפני שנתיים קיבלנו אות הצטיינות 'מגן הכבוד בספורט' של בית הנשיא. חלק מהפרס היה יציאת משלחת של שחקניות להתאמן בסביליה. כשהם היו פה בארץ במהלך המשחק מול מכבי ת"א, נסענו להיפגש עם המנהלים של הקבוצה".

"במסגרת ההסכם שתי שחקניות שלנו ישחקו בעונה הקרובה בויאריאל", אומר אבהרמי. "בנוסף, המנהלת המקצועית שלנו שתיסע לשם, תעבור הכשרה מקצועית שלהם ומאמנים ייסעו לשם להשתלמויות".

אברהמי הוסיף על השינוי שההסכם ייצור במועדון הישראלי: "אנחנו הולכים לאמץ את המטודיקה שלהן, אביזרי אימון, פסיכולוגיה אנחנו נביא לתוך מחלקות הנערות/ילדות את כל האיכות שלהם כמו שם. במטרה לפתוח עוד בתי ספר נוספים ברחבי הארץ של ויאריאל לבנות. במטרה לפתח את הענף בישראל עוד ועוד".

קבוצת הכדורגל של ויאריאל, הידועה בכינויה ה"צוללת הצהובה" מחזיקה בקבוצת גברים מוצלחת שמככבת בליגה הבכירה בספרד. העונה הקבוצה עשתה קפיצת מדרגה משמעותית עם זכייה ראשונה בתולדותיה בגביע הליגה האירופית לאחר ניצחון בגמר על מנצ'סטר יונייטד.

במקביל, קבוצת הנשים של המועדון עלתה העונה לראשונה לליגה הבכירה בספרד. לויאריאל יש מספר אקדמיות נוספות ברחבי העולם בין השאר בארה"ב, רוסיה, יפן ואוסטרליה.

מכבי בנות עמק חפר הוא מועדון צעיר, שהוקם ע"י אירית ואברתי אברהמי ב-2014, לאחר שחזרו לארץ לאחר עשור שגרו בארה"ב וחיפשו להקים קבוצת ילדות לשתי הבנות שלהן. רק בשנת 2017 הוקמה קבוצה בוגרת למועדון. בשנתיים האחרונות מכבי בנות עמק חפר הייתה הקבוצה הצעירה והמפתיעה של ליגת העל.

בשנה שעברה הקבוצה סיימה את הליגה במקום השלישי והגיעה עד לגמר הגביע. בקבוצה משחקות כמה משחקניות העתיד של כדורגל הנשים הישראלי: מלכת שערי הליגה קורל חזן, כוכבת הקבוצה נועה סלימהוג'יץ, שחקנית הקישור מריאן עווד, שחקנית ההגנה הצעירה עמנואל אברהמי ושוערת הנבחרת פורטונה רובין.

אברהמי אמר לאתר הרשמי של ויאריאל: "השותפות הזו משנה את כללי המשחק לא רק במועדון הכדורגל בעמק חפר אלא בישראל בכלל. ההזדמנות להתפתח כשחקנית באותו אופן שמתפתחת שחקנית בויאריאל, היא זכות שלא הייתה לאף שחקנית בישראל עד היום".

מכבי_בנות_עמק_חפר

שתי_שחקניות_עמק_חפר

העונה_הקרובה

אקדמיה_לנערות_וילדות

כדורגל_הנשים_בישראל

ויאריאל_גברים

ויאריאל_נשים

הליגה_הבכירה_בספרד

מגן_הכבוד_בספורט

הצוללת_הצהובה

אירית_ואברתי

עמק_חפר_בוגרות

ליגת_העל_נשים

שחקניות_עתידLD1


"מתווה השר כץ - הפרה בוטה של ההסכם איתנו "

כך אמר אלכס פרידמן, יו"ר ארגון 'נכה לא חצי בן אדם' בתגובה להודעה על הכללת הנכים הקשישים במתווה הגדלת הקצבאות , ללא הגדלת הסכום הכולל . נכון לעכשיו , מתוך העלאה של 1,707 ש"ח לקצבת הנכים הקשים , יעוגנו בחקיקה 740 ש"ח בלבד

יו"ר ארגון "נכה לא חצי בנאדם" אלכס פרידמן ביקר בחריפות את הודעתם של רה"מ נתניהו, שר הרווחה כץ ושר האוצר כחלון על מתווה מחודש להעלאת קצבאות הנכות ברביעי השבוע. לטענת פרידמן, הצעת החוק הממשלתית של השר חיים כץ היא "הפרה בוטה של ההסכם בליל ה-29.9 בהסתדרות , עליו התחייבה הממשלה והעומד בראשה , בנימין נתניהו", והודיע כי במידה ולא תתחייב הממשלה לממש את ההסכם , ארגונו יחדש את המאבק .

לטענת פרידמן, ההחלטה להעלות את הקצבאות גם ל-75 אלף קשישים נכים, תוביל להפרת התחייבויות כלפי 240 אלף הנכים שאינם קשישים ולצמצום הסכומים בהם קצבאותיהם יועלו. זאת, מכיוון שההחלטה לא לוותה בהתחייבות להגדיל את הסכום הכולל עליו הסכימו הממשלה , ארגוני הנכים וההסתדרות שיופנה להעלאת הקצבאות – כ-4.2 מיליארד ש"ח. עם זאת, מטעם השר כץ נמסר כי הכוונה היא להגדיל את הסכום .

פרידמן, ממובילי המאבק להעלאת הקצבאות שהשתתף במו"מ של ארגוני הנכים עם ההסתדרות והממשלה , האשים את כץ בנסיון לסכל את המתווה . "במשך שלוש שנים של מאבק קשה היו לשר את כל האפשרויות לפעול ולשפר את מצבם של הנכים והקשישים , אך הוא לא עשה זאת. כעת, כשהושג הישג היסטורי בהובלת יו"ר ההסתדרות אבי ניסנקורן ובברכת שר האוצר משה כחלון, כל פעולותיו של השר כץ הן לסכל ולפגוע בהסכמות במסווה דאגה לקשישים וקבוצות נכים נוספות, שלטענתו השקרית הודרו מההסכם . בחודש האחרון מתנהל מסע פוליטי של השר על חשבון ציבור של רבע מיליון נכים ובני משפחותיהם , שכל מטרתו אחת ויחידה : להשיג קרדיט על ההישג ההיסטורי ."

ביקורת נוספת של פרידמן, שלה שותפים גם פעילים וארגונים נוספים, היא שכץ לא פועל לעיגון המתווה הכולל להעלאת הקצבאות בחקיקה כפי שסוכם , ועוסק רק בפעימה הראשונה והשנייה שלו . בנוסף , לקצבת השר"מ (שירותים רפואיים מיוחדים) יתווספו עוד 450 ש"ח. במתווה של כץ מדובר על העלאה של 340 ש"ח בפעימה הראשונה ועוד 200 ש"ח בפעימה השנייה (שהוקדמה ל-2018), והוספת 200 ש"ח לקצבת השר"מ . כלומר, אם מסתכלים מנקודת מבטו של נכה המקבל את קצבת הנכות המלאה ואת קצבת השר"מ – מתוך העלאה מתוכננת של 1,707 ש"ח, תעוגן בחוק העלאה של 740 ש"ח בלבד.

ההימנעות מהתחייבות בהעלאת כלל הקצבאות גורמת לממשלה להפר סיכום נוסף – הצמדת הקצבאות לשכר הממוצע במשק ולא למדד המחירים לצרכן . מדובר בשינוי דרמטי שהושג בהסכם בספטמבר , שאמור לחול רק לאחר השלמת הגדלת הקצבאות . מכיוון שהחוק שמציע כץ מכיל רק את הפעימות הראשונות , הוא לא כולל את עיגון ההצמדה בחוק .

פרידמן ציין כי לפי מקור במוסד לביטוח לאומי, המוסד טרם התבקש להכין מידע מקצועי בנוגע לפעימות הבאות . פניית 'דבר ראשון' למוסד לביטוח לאומי בעניין זה לא נענתה עד לפרסום שורות אלה.

פרידמן הוסיף כי "ארגון 'נכה לא חצי בן אדם' רואה בהצעת החוק הממשלתית של השר חיים כץ הפרה בוטה של ההסכם בליל ה-29.9 בהסתדרות , עליו התחייבה הממשלה והעומד בראשה , בנימין נתניהו. עקרונות ההסכם הם תוספת של 4.2 מיליארד ₪ אשר מיועדים עבור רבע מיליון נכים שיקבלו תוספת בגובה 700₪-1,800₪ בסוף הליך הפעימות , עיגון כל הפעימות בחקיקה , הצמדת הקצבה לשכר הממוצע במשק ועידוד אנשים עם מוגבלות להשתלב בתעסוקה על ידי העלאת הדיסריגרד עד לגובה של 5,300 ש"ח בחודש . במידה ועקרונות ההסכם לא יכובדו תוך זמן סביר, בנוסף להצהרה ברורה של השרים כי התוספות המבורכות לקשישים הן מעבר להסכם ואינן פוגעות בו , הארגון יראה עצמו רשאי להתנער מהסכם הפשרה ולשוב לפעולות המחאה כנגד הממשלה ".

מטעמו של השר חיים כץ נמסר כי הסכום הכולל שיוקצה להעלאת הקצבאות יוגדל בעקבות הכללת אוכלוסיית הקשישים , וכי מדובר בתיקון עיוות מהמתווה המקורי בו לא הוכללו אוכלוסיות הקשישים והעיוורים . עוד נמסר כי בשבוע הבא תוצג הצעת חוק ממשלתית מפורטת בנושא .

בהסתדרות סירבו להתייחס לדברים .

קצבאות הנכות:"מתווה השר כץ - הפרה בוטה של ההסכם איתנו"

מתווה_ה_שר_כץ

נכה_לא_חצי_בנאדם

ה_נכים_ה_קשישים

הגדלת_ה_קצבאות

הכללת_ה_נכים_ה_קשישים_ב_מתווה

ה_סכום_ה_כולל

העלאה_של_1707_שח_ל_קצבת_ה

רהמ_נתניהו__שר_ה_רווחה_כץ

240_אלף_ה_נכים_ש_אינם_קשישים

התחייבות_להגדיל_את_ה_סכום_ה_כולל

ארגוני_ה_נכים

העלאת_ה_קצבאות

ה_נכים_ו_ה_קשישים

קשישים_ו_קבוצות_נכים_נוספות

מסע_פוליטי_של_ה_שר_על_חשבון

ביקורת_נוספת_של_פרידמן

פעימה_ה_ראשונה

ה_שנייה_של_ו

שכר_ה_ממוצע_ב_משק

הצמדת_ה_קצבאות_ל_שכר_ה_ממוצע

מוסד_ל_ביטוח_לאומי

עקרונות_ה_הסכם


מה קרה לעובד שטען לשחיתות חמורה, אבל לא הצליח לשכנע את השופט?

עובד הפיץ בשלל מדיות טענות שקריות לפיהן יו"ר איגוד קציני הים, אבי לוי, קיבל שוחד עבור הסכמתו לפגוע בזכויות העובדים. ביהמ"ש פסק כי עליו לשלם כ-30 אלף ש"ח פיצויים בגין לשון הרע

בית משפט השלום בחיפה פסק 30 אלף שקלים פיצויים לטובת איגוד קציני הים והיושב בראשו אבי לוי, מצד עובד שהעליל עליו וטען כי קיבל שוחד בסכום כסף גדול על מנת לפגוע בתנאי עובדים.

העובד, ששירת כקצין ים המיוצג על ידי האיגוד, הפיץ בפייסבוק ובאמצעים נוספים טענות שקריות לפיהן יו"ר האיגוד אבי לוי קיבל 750 אלף דולר עבור הסכמתו לפגוע בזכויותיהם הסוציאליות של ימאים בצי הסוחר הישראלי. טענות אלו שלח גם ליחידת להב 433, לפרקליטות המדינה ולגורמים שונים בהסתדרות מולם נדרש האיגוד לעבוד.

בתגובה הגיש הארגון תביעה בגין לשון הרע לצד קובלנה פלילית נגד העובד באמצעות משרד עורכי הדין בשה זבידה סבוראי. כבר במרץ 2017 פסק בית משפט השלום בחיפה שלושה חודשי מאסר על תנאי נגד העובד והתחייבות כספית על סך 50 אלף שקל להימנע מביצוע עבירת לשון הרע נוספת במשך שנתיים. כמו כן, העובד נאלץ לפרסם בעקבות הדין הפלילי התנצלות על פיה הוא חוזר בו מכל פרסומיו כנגד איגוד קציני הים והיושב בראשו. אמש פסק בית המשפט כי העובד ישלם גם 30 אלף שקלים פיצויים לאיגוד ולעומד בראשו.

"הפרסום הנו פוגעני במיוחד" קבעה אמש השופטת סיגלית מצא וציינה כי כלל טענותיו של העובד בפרסומיו לא נתמכו באף ראיה וחלקן אף נסתרו בראיות שהוצגו בתיק. "מעבר לפגיעה האישית, עשויים היו הפרסומים אף לפגוע באינטרס של הציבור שמייצגים התובעים (האיגוד, נ.כ.) ואפשרותם לייצג אינטרס זה. הנתבע לא ערך את הבירורים הנדרשים לפני שפרסם את הפרסומים. יתר על כן, אף לאחר שניתנו לו הסברים והתבקש שלא לפרסם את הפרסומים, לא שעה לאזהרות. לא זו אף זו, אף לאחר הפרסום סירב להתנצל". עם זאת, ציינה השופטת כי הקלה בעונשו של העובד בשל גילו ומצבו הכלכלי, וציינה כי השיקולים החינוכיים וההרתעתיים בנושא מוצו במסגרת העונש שקיבל בהליך הפלילי – לרבות פרסום התנצלות.

לצד זאת חויב העובד גם בתשלום 3000 שקלים הוצאות משפט ושכר טרחת עו"ד בסך 10,000 שקלים נוספים.

טענות_שקריות

איגוד_קציני_הים

זכויות_העובדים

30_אלף_שח_פיצויים

גורמים_שונים

אינטרס_הימאים


היום לפני מאה שנה בדקה ה-11 של השעה ה-11, נחתמה הפסקת האש והתותחים שהרעידו את כל אירופה נדמו. זו היתה אמורה להיות המלחמה האחרונה , זו שתסיים את כל המלחמות . בסופה של המלחמה , שני קיסרים וסולטאן אחד נאלצו לוותר על הכוח הפוליטי שלהם , וצאר אחד ובני משפחתו נרצחו לאחריה .

מלחמת העולם הראשונה , נפתחה בשל ירייה של לאומן סרבי שרצח את הארכידוכס פרנץ פרדיננד האוסטרי . הירייה שנורתה ביוני 1914 לוותה בהבטחה כי בחג המולד של אותה שנה, כוחות הצבא יהיו בברלין , בלונדון , מוסקבה. זו היתה ירייה שהפעילה מערכת בריתות של מעצמות אירופאיות, שהחלו להיטוות באירופה לאחר תקופתו של נפוליאון בונפרטה והמשיכו לאורך המאה ה-19 הארוכה .

זו היתה המלחמה הטוטאלית הראשונה של האנושות . אפשר היה להבחין בה במיכון המהיר של המלחמה , וגם החיילות עצמה הפכה להיות ממוכנת: בעקבות המלחמה הזו נעלמו חילות הפרשים והם פינו את מקומם לטובת חילות טנקים ויצירת חילות האוויר – ונשים הורשו להיות חלק מכוחות הצבא . זו היתה מלחמה טכנית בעלת חזות קרה, ובעקבותיה עומעמה דמותו של הפרט אל מול דמות ההמון ; זו המלחמה הראשונה בה השתמשו גם בנשק לא קונבנציונלי בצורה מסיבית, כמו על ידי הגרמנים בקרב איפר השני .

שינויים אלו אכן טשטשו את דמותו של הפרט וחייבו אותו להיות חלק מאותה מכונה גדולה שאמורה לנצח במלחמה . למרות הניסיון לטשטוש דמויות הפרט , עדיין היתה זו המלחמה האחרונה של הרומנטיקה : אלו היו המחוות של החבר'ה הטובים (Old Boys), בוגרי בתי הספר הפרטיים שעצבו את פני המאה ה-19 ותחילת המאה העשרים . בין המחוות אפשר למצוא, למשל, את הפסקת האש של חג המולד 1914, בין הצבאות של גרמניה, צרפת ובריטניה .

למרות המחוות הרבות והחברות הרבה שנוצרה , טוטליות המלחמה היא זאת שמחצה לא רק את גופם של החיילים השונים , אלא גם את נפשם . דברים אלו באו לידי ביטוי באומנות , בסיפורי המלחמה והחברות שלה , ויש מי שמראים שיצירת ההוביט , שר הטבעות וספרים אחרים על ידי טולקין; היתה ניסיון לברוח מזוועות המלחמה , אל הימים של חבורת החברים הטובים מבית הספר .

כחלק מהתפיסה הרומנטית של התקופה , המדינה ראתה לנכון לשמר את אידאל החברות שניבט מהמבט השבור של רבים מאלו שחזרו מהתופת הטוטאלית של המלחמה . כחלק מאותה תפיסה רומנטית שהתגבשה במאה ה-19, הזהות הלאומית היתה שזורה בזהות הדתית , דבר שהורגש ביתר שאת במדינות הפרוטסטנטיות . במדינות אלו שולבה הזהות הדתית עם הזהות הלאומית – כחלק משילובם של ערכים נוגדים. ואכן , הרעיון הרומנטי נגזר מן הערך הפלורליסטי של הלאומיות , אבל הלכה למעשה הוא עומד במתח מסוים.

היו אלו עיבוד החוויה הקוסמית של המלחמה ופולחן הנופלים שהעבירו את החברה אל מציאות מטאפיזית, בה הנופלים חוזרים לחיות (אפילו לרגע קט) בצורה מוחשית. פולחן הנופלים התמזג עם התפיסה הנוצרית של חיי ישו, בה החייל הוא הקורבן האולטימטיבי ; בה הוא נצלב, ובה הוא חוזר לחיות. ניתן לראות זאת במיתוסי הגבורה של החבר'ה הטובים : המיתוסים הערטילאיים הפכו להיות מוחשיים באנדרטאות החיילים האלמוניים שגילמו את רוח הנחישות של האומה . טקסים ליוו את טקסי הלאום והאומה , ומוטיב הסבל למען מטרה (גדולה) הפך למקור של תקווה. טקסים אלו שילבו סימבולים צבאיים: הורדת הדגל , תרועת אשכבה – כמו תרועת המוצב האחרון (Last post), טקסטים דתיים וטקסטים חילוניים, המבקשים מהפרט ומהאומה לזכור. אחד הטקסטים הידועים הוא בשדות פלנדריה.

היתה זו תקופה בה עוצבו טקסי האומה המלווים את המיתוס של שחרור האומה מעול העריצים , ובמקרים רבים אלו היו מלחמות שקודשו על ידי הממסד הדתי , ולכן הלחימה הפכה לאקט דתי ולא רק לאקט חילוני. ואכן , החוויה של מלחמת העולם הראשונה , נישאה על ידי רבים גם תקופה ארוכה אחרי המלחמה .

בזמן הקרבות המיתוס שימש כמחסום פסיכולוגי, שאיפשר את המשך הלחימה העקובה מדם , בעוד הפרט מוקף בגופותיו של חבריו לנשק . ואולם , לאחר הגעת השלום , המיתוס הזה נועד להסביר מדוע קורבן המתים לא היה לשווא . עבור רבים מהלוחמים , מדובר במצב שהתמשך כל חייהם : המלחמה ליוותה אותם , אבל הם גם ביקשו להביט אל השלום .

החל ממלחמת העולם הראשונה , אפשר להבחין בבניה מסודרת של בתי הקברות הצבאיים בסטנדרטיים אחידים, שאמורים לציין את הרעות של החברים לנשק . המצבות הפשוטות אמורות להשרות אווירה רצינית. בתי הקברות הצבאיים אופיינו בסדר ובציות של הפרט אל הכלל , והתפקיד שלהם היה לשמור ולהגן על חירות הפרט . טקסי האומה הללו הציבו את החיילים מול האזרחים , ובבתי הקברות שני הכוחות הללו התנגשו בצורה סימבולית אחד עם השני .

במלחמה זו הוכרה הזכות הטבעית של אומות משועבדות בקיומה של זהות לאומית, ובמיוחד של בזכותו של העם היהודי לקיים גם זהות טריטוריאלית כשאר העמים – דבר שהוכר בהצהרת בלפור על ידי הבריטים , כמו-גם בהצהרה שנתנה על ידי גרמניה בעידודו של ארתור הנטקה. בנוסף לכך , זו היתה המלחמה הראשונה בה השתתף כוח יהודי לוחם, הן בצורת הגדודים העבריים והן בצבאות אירופה השונים .

זאת היתה סדרת מהפכות שהחלה בשל מלחמות הבלקן השונות , שהביאו להתפרקותה של האימפריה העוסמאנית , אם בנוסף לשינויים מבניים של האימפריה שהחלו במאה ה-19 ואם בנוסף ללחצים של מעצמות זרות שהחלו ללחוץ על האימפריה עצמה, ולבסוף הביאו לקריסתה של האימפריה העוסמאנית .

חלוקת השטחים הערביים של האימפריה העוסמאנית , בהסכם סייקס-פיקו, היתה אכן אשרור של מפת האינטרסים של בריטניה ושל צרפת. שורשי החלוקה הזאת נמצאים בחסויות שחלק ממדינות אירופה העניקו לקבוצות אוכלוסייה מסוימות בחברה העוסמאנית ; לדוגמה : הצרפתים והאיטלקים פרסו חסותם על בני העדה הקתולית , הרוסים על בני העדות האורתודוכסיות ; והבריטים והגרמנים במקרים רבים העניקו חסויות לבני העדה היהודית .

היתה זו המאה ה-19 הארוכה שעצבה את פני אירופה, ובסופה היתה זו בריטניה שיצאה המנצחת הגדולה של המלחמה . ואכן , בסופה של המלחמה , מרביתה של האימפריה שינתה את פניה : מרבית הקולוניות לשעבר החלו להתארגן תחת חבר העמים הבריטי , והשטחים נשלטו תחת שלטון מנדטורי שהיה אמור להביא את האזורים הללו לדרגת פיתוח, לבנות את המוסדות החברתיים שהתקיימו במדינות אירופה השונות .

סופה של מלחמת העולם הראשונה טמן בחובו את זרעיה של מלחמת העולם השנייה , מלחמה שהיתה מחרידה יותר מזו הראשונה מכל הבחינות האפשריות . בין הזרעים האלו חשוב לציין את הפיצויים הגדולים שגרמניה נדרשה לשלם למדינות ההסכמה , את אי כיבושה של גרמניה ואי -כניעתה , שיובילו בסופו של דבר לפיתוח אובססיית הסכין בגב האומה הגרמנית . האימפריה הבריטית תשרוד עוד כארבעים שנה עד לפירוקה הסופי , ואת מקומה תירש ארצות הברית . מלחמת העולם השנייה תשנה סופית את הרכב הכוחות ביובל השנים לאחריה וזו תהיה המאה האמריקאית .

אכן, התייחסתי רק לחופן מהאירועים משלל האירועים השונים שהיו במלחמה זו ולו רק בשל קוצר היריעה .

מאה שנה לסיומה של מלחמת החבר'ה הטובים

מלחמת_ה_עולם_ה_ראשונה

סופ_ה_של_ה_מלחמה

שני_קיסרים_ו_סולטאן_אחד

ירייה_של_לאומן_סרבי

בריתות_של_מעצמות_אירופאיות

נפוליאון_בונפרטה

חילות_ה_פרשים

ה_חברה_ה_טובים

ה_מחוות_של_ה_חברה_ה_טובים

תחילת_ה_מאה_ה_עשרים

ה_חברות_ה_רבה

ה_תפיסה_ה_רומנטית_של_ה_תקופה

ה_זהות_ה_לאומית

מדינות_ה_פרוטסטנטיות

ערכים_נוגדים

פולחן_ה_נופלים

מציאות_מטאפיזית

ה_תפיסה_ה_נוצרית_של_חיי_ישו

מיתוסי_ה_גבורה_של_ה_חברה_ה

טקסי_ה_לאום_ו_ה_אומה

ה_מיתוס_של_שחרור_ה_אומה_מ

חברי_ו_ל_נשק

החוזרים_המביטים_פוסט2

בתי_ה_קברות_ה_צבאיים

ה_חיילים_מול_ה_אזרחים

ה_עם_ה_יהודי

זכות_ו_של_ה_עם_ה_יהודי

ה_אימפריה_ה_עוסמאנית

התפרקות_ה_של_ה_אימפריה_ה_עוסמאנית

לחצים_של_מעצמות_זרות

חלוקת_ה_שטחים_ה_ערביים_של_ה

מדינות_אירופה

ה_צרפתים_ו_ה_איטלקים

מלחמת_ה_עולם_ה_שנייה

זרעי_ה_של_מלחמת_ה_עולם_ה

אי_כיבוש_ה_של_גרמניה_ו_אי


נתניהו המריא לארה"ב . ייפגש עם אובמה וישא דברים בעצרת האו"ם

"אני אגיד שם את דברה של ישראל, את האמת של ישראל, את הצדק של ישראל, וגם את הגבורה של ישראל" אמר נתניהו טרם עלייתו למטוס . בנוסף לנשיא ארה"ב, צפויות לנתניהו פגישות עם מנהיגים מאפריקה וראש ממשלת אוסטרליה.

אתמול בצהריים המריא ראש הממשלה נתניהו לארה"ב , שם יפגש עם נשיא ארה"ב ברק אובמה, וינאם מול עצרת האו"ם , ביום חמישי הקרוב . לעצרת האו"ם הוזמנו גם הוריו של הדר גולדין ז"ל, ונתניהו צפוי להתייחס לסוגיית השבת גופותיהם של החיילים , המוחזקות בעזה בשבי החמאס .

שר האוצר כחלון הצטרף לנסיעת נתניהו לארה"ב וכמו כן רעיתו שרה, בעוד השר יובל שטייניץ ימלא את מקומו של ראש הממשלה בישראל עד לחזרתו . בין השאר צפוי נתניהו להיפגש עם שורת מנהיגים מאפריקה וכן ראש ממשלת אוסטרליה, מלקום טרנבול.

"אני יוצא עכשיו לארצות הברית , אני אפגש שם תחילה עם הנשיא אובמה ואני אודה לו על הסיוע הביטחוני הגדול והחשוב למדינת ישראל לעשור הקרוב . לאחר מכן אני אשא דברים בעצרת האו"ם , אני אגיד שם את דברה של ישראל, את האמת של ישראל, את הצדק של ישראל, וגם את הגבורה של ישראל – הגבורה של החיילים והחיילות שלנו , של השוטרים והשוטרות שלנו , של האזרחים והאזרחיות שלנו , שנאבקים מאבק בלתי מתפשר בטרור האכזר ". אמר נתניהו טרם עלייתו למטוס .

"אני מצפה מהקהילה הבינלאומית אמת מידה אחידה במלחמה בטרור . כל הקהילה הבינלאומית אומרת היום שצריך להילחם בטרור בנחישות ובאופן בלתי מתפשר. ובכן, הם חייבים לתמוך גם במאבק הנחוש והבלתי מתפשר בטרור , והבהירות המוסרית הזאת נחוצה כדי להילחם בטרור וגם כדי לנצח אותו ".

מדיני:נתניהו המריא לארה"ב. ייפגש עם אובמה וישא דברים בעצרת האו"ם

ה_אמת_של_ישראל

ה_צדק_של_ישראל

ה_גבורה_של_ישראל

עליית_ו_ל_מטוס

מנהיגים_מ_אפריקה

ממשלת_אוסטרליה

ראש_ממשלת_אוסטרליה

אתמול_ב_צהריים

הדר_גולדין_זל

מלחמה_ב_טרור

ה_קהילה_ה_בינלאומית


עוד יום קשה: חמש תאונות עבודה ברחבי הארץ

עבודה ברחבי הארץ. פועל שנפל באתר בנייה בראשון לציון, בו תועדו בעבר ליקויי בטיחות חמורים, נפטר מפצעיו בבית החולים. ארבעה פועלים נוספים נפצעו במהלך אתמול באתרי בנייה ברחבי הארץ.

פועל בן 30 נפל אתמול (רביעי) מגובה של כארבע קומות, באתר בנייה ברחוב דוידזון בראשון לציון. חובשים ופרמדיקים של מד"א העניקו לו טיפול רפואי ופינו אותו במצב אנוש, מחוסר הכרה, לבית החולים אסף הרופא. הרופאים נאבקו על חייו במשך שעות אך בשעות הצהריים הוא מת מפצעיו.

על פי הקואליציה למאבק בתאונות בניין מדובר בפרוייקט תמ"א 38 גדול בפינת הרחובות דוידזון ופופל. בעבר תועדו באתר זה ליקויי בטיחות חמורים והוגשה בנידון תלונה למנהל הבטיחות התעסוקתית במשרד הכלכלה. יצחק שירמן, ראש ענף הפיקוח על עבודות בניה במשרד הכלכלה, השיב למגיש התלונה ב-21 במרץ כי באתר נערך ביקור של מפקחי היחידה. "בביקור הוברר כי אכן ישנם ליקויי בטיחות חמורים. בעקבות הליקויים האלה הוצא צו בטיחות אשר יהיה בתוקף עד אשר מצב הבטיחות באתר יסודר בהתאם לדרישות החוק". עם זאת על פי התמונות שהביא 'דבר ראשון' מהאתר לאחר הנפילה, ניתן לראות כי לפיגומי האתר בכל זאת לא הותקנו מעקות בטיחות כנדרש.

ממשרד הכלכלה והתעשייה נמסר, בתגובה לתאונה הקטלנית היום, כי "מפקח מנהל הבטיחות והבריאות התעסוקתית הטיל במהלך חודש מרץ צו בטיחות להפסקת העבודות. הליקויים מאתמול מעידים על כך שההדגשים שהוטלו לא מולאו. המנהל פתח בבירור הנושא".

חמש תאונות עבודה נוספות ארעו אתמול, בהן נפצעו ארבעה פועלים נוספים:

11:00 בחיפה נפצע פועל כבן 40 מחפץ כבד ופונה במצב בינוני לבית החולים רמב"ם.

11:30 בראש העין נפל פועל כבן 20 מגובה ופונה במצב קשה עם חבלת ראש לבית החולים בילינסון.

15:00 ברמת גן קרס מנוף שהרים ברזלים למבנה ונפל על קו מתח גבוה, בנס לא נפגע איש. המקום נסגר על ידי צוותי כיבוי מחשש להתחשמלות.

15:10 ברעננה נפל פועל כבן 40 מגובה של 12 מטרים. הוא פונה במצב קשה עם פגיעה רב מערכתית לבית חולים מאיר.

16:00 בפתח תקווה, עובד בן 37 נפל מגובה של 2 מ' ופונה במצב בינוני עם חבלות ראש לבית החולים בילינסון.

ביום שישי שעבר נפצע פועל בן 22, תושב נצרת, באורח קשה מנפילה מגובה של כ-22 מטרים לפיר ארובה בתחנת הכח 'אורות רבין' בחדרה. הפועל עדיין מאושפז בבית החולים הילל יפה בחדרה במצב קשה אך יציב.

ביום ראשון שעבר, קרס פיגום בן שבע קומות, באתר בנייה בטירת הכרמל וחמישה פועלים נלכדו מתחת להריסות. הפועלים חולצו רובם במצב בינוני, ואחד במצב קל ופונו לבתי חולים. באותו היום נפצע פועל בן 44 באשדוד. הפועל נפצע בראשו ופונה במצב בינוני לבית החולים ברזילי.

הצעת חוק שתחייב את מפקחי מנהל הבטיחות והבריאות לסגור אתרי בניה בהם ארעה תאונת עבודה קשה או קטלנית צפויה לעלות בשבוע הבא להצבעה במליאת הכנסת.

אתר_בנייה_בראשון_לציון

ליקויי_בטיחות_חמורים

ארבעה_פועלים_נוספים

רחוב_דוידזון

מנהל_הבטיחות_התעסוקתית

ענף_הפיקוח_על_עבודות_בניה

חמש_תאונות_עבודה_נוספות

פועל_בן_40_1

חמישה_פועלים


ספרד תטיל מס של 2% על ההון. גרמניה תלאים חלק מלופטהנזה. בריטניה תמנע פיטורים המוניים

עדכון מכלכלות העולם

ספרד תחוקק חוק מס על ההון

ספרד מתכוונת להטיל לראשונה מס הון כחלק ממאמצי ההתמודדות עם משבר הקורונה, כך כתב פבלו אצ'ניקה, חבר פרלמנט ספרדי, בגרדיאן. לטענתו, המס יעמוד על 2% על שווי נכסים החל ממיליון אירו, ויכניס לקופת המדינה 1% מהתמ"ג בשנה.

לופטהנזה זוכה לסיוע מהממשלה

הממשלה הגרמנית תזרים 9 מיליארד אירו לחברת התעופה לופטהנזה ותיקח בעלות על 20% ממניותיה, כך דווח בניו יורק טיימס. הממשלה הגרמנית אמרה שהסיוע יעזור ללופטהנזה להתמודד עם "המשבר הקיומי שתקף אותה", וככל הנראה מדובר בניסיון למנוע השתלטות של משקיעים סיניים על החברה בזמן ששווי מניותיה נמוך.

פרויקט ברץ: המשלה הבריטית תזרים מענקי חירום לחברות גדולות כדי למנוע פיטורים המוניים

הממשלה הבריטית תעניק סיוע לחברות גדולות שנמצאות על סף קריסה כדי למנוע פיטורים המוניים, כך דווח בגרדיאן. התכנית, שידועה בבריטניה בשם "פרויקט ברץ" תפעל בנוסף לסיוע שהמדינה כבר מציעה בדמות תשלום 80% משכר העובדים, תוכנית שנועדה לעודד מעסיקים לשמור על תעסוקה מלאה, ואמורה להמשיך עד ספטמבר.

ממשלת_גרמניה

ממשלת_בריטניה

מניות_לופטהנזה

חברות_גדולות


מינויו של פרץ, לשעבר שר הביטחון , אושר למרות שהוועדה למינויים בכירים בשירות הציבורי פסלה אותו . חוות דעת של היועץ המשפטי לממשלה אפשרה לממשלה לדון במינוי

שרי הממשלה אישרו היום (ראשון) את מינוי שר הביטחון לשעבר, עמיר פרץ, לתפקיד יו"ר דירקטוריון התעשייה האווירית .

הדיון וההצבעה התאפשרו לאחר שהיועץ המשפטי לממשלה , אביחי מנדלבליט, הגיש בחמישי האחרון חוות דעת שמאשרת דיון בממשלה , למרות שמינויו של פרץ נפסל בידי ועדת מינויי הבכירים בשירות הציבורי (ועדת גילאור).

בחוות הדעת ציין מנדלבליט כי "סמכות הממשלה להתערב בהחלטות הוועדה למינויים שמורה למקרים חריגים בלבד, ועליה להתבסס על טעמים כבדי משקל". אך במקביל כתב כי "אין מניעה משפטית שהממשלה תקבע כי מתקיימים בפרץ הכישורים המיוחדים הנדרשים , הגם שקביעה זו מעוררת סיכון משפטי וקשיים לא מבוטלים".

עמיר פרץ מילא שורה של תפקידים ציבוריים, ביניהם יושב ראש ההסתדרות , יו"ר מפלגת העבודה , סגן ראש הממשלה , שר הביטחון , שר להגנת הסביבה , שר הכלכלה והתעשייה וראש המועצה המקומית שדרות.

הממשלה אישרה את מינוי עמיר פרץ ליו"ר דירקטוריון התעשייה האווירית

שירות_ה_ציבורי

מינויים_בכירים_ב_שירות_ה_ציבורי

ה_יועץ_ה_משפטי_ל_ממשלה

חוות_דעת_ש_מאשרת_דיון_ב_ממשלה

סמכות_ה_ממשלה_להתערב

שורה_של_תפקידים_ציבוריים


הממשלה אישרה היום (ב') במשאל טלפוני את מינוים של שרים קבועים לחמישה משרדים שתפקדו ללא שר בשבועות האחרונים. בג"ץ חייב את הממשלה למנות שרים קבועים במקום השרים הזמניים שכהונתם מוגבלת לשלושה חודשים

הממשלה אישרה הבוקר (שני) במשאל טלפוני את מינוים של שרים קבועים למשרדים שתפקדו ללא שר בראשם במשך כמה שבועות.

שר החינוך יואב גלנט (ליכוד) מונה גם לשר ההשכלה הגבוהה והמשלימה, שר האנרגיה יובל שטייניץ (ליכוד) מונה גם לשר למשאבי המים, השר לנושאים אסטרטגיים ולנושאים אזרחיים וחברתיים במשרד הביטחון, מיכאל ביטון (כחול לבן), מונה גם לשר לשוויון חברתי, שר התרבות והספורט, חילי טרופר (כחול לבן), מונה גם לשר המדע והטכנולוגיה, וח"כ איתן גינזבורג (כחול לבן) מונה לשר התקשורת.

המשרדים פעלו כאמור ללא שר בשבועות האחרונים, לאחר שלשרים שפרשו מהם מונו ממלאי מקום, שכהונתם מוגבלת לשלושה חודשים. מינוי השרים הובא להחלטת הממשלה בעקבות עתירה לבג"ץ, שקבע שיש למנות שרים קבועים למשרדים.

השבועות_האחרונים

חמישה_משרדים

השרים_הזמניים


למרות הביקורת מבית: טראמפ הזמין את פוטין לביקור בבית הלבן

ההודעה, שהפתיעה גם את קהילת המודיעין האמריקאית, באה אחרי הניסיונות של אנשי הממשל לתקן דווקא את הרושם שהותירה מסיבת העיתונאים של השניים השבוע בהלסינקי

נשיא ארצות הברית דונלד טראמפ הזמין את נשיא רוסיה ולדימיר פוטין לביקור בבית הלבן בסתיו, זאת למרות הביקורת הנוקבת לה זכה בעקבות מפגש הפסגה של השניים בהלסינקי השבוע.

"הפסגה עם רוסיה הייתה הצלחה כבירה", כתב טראמפ בחשבון הטוויטר שלו, בתגובה לביקורת בארצות הברית על המפגש השבוע, בו זיכה את פוטין ואת רוסיה במעורבות בבחירות האחרונות לנשיאות ארה"ב הנמצאת תחת חקירה מתמשכת של סוכנויות המודיעין האמריקאיות. הנשיא לא עצר שם, הוא התקיף את "אויבת העם האמיתית, תקשורת הפייק-ניוז". עוד כתב טראמפ כי הוא מצפה לפגישתו השניה עם פוטין "כך שנוכל להתחיל וליישם כמה מהדברים הרבים עליהם שוחחנו הכוללים עצירת הטרור, ביטחון ישראל, צמצום תפוצת הנשק הגרעיני, מתקפות סייבר, מסחר, אוקראינה, שלום במזרח התיכון, קוריאה הצפונית ועוד".

ההכרזה על המפגש הבא, כמו גם הגדרת הפסגה בהלסינקי "הצלחה כבירה", באות אחרי ניסיונות מצד הנשיא לתקן את הרושם שנוצר אחרי מסיבת העיתונאים בשני. יממה אחרי הפסגה, תיקן טראמפ את הצהרתו והוסיף כי ההצעה הרוסית לחקירה משותפת של ההתערבות בבחירות האמריקאיות אינה "הצעה אדירה", כפי שתיאר במסיבת העיתונאים, אלא לא הולמת אחרי הכל.

פגישה בבית הלבן תהווה הענקת לגיטימציה משמעותית למנהיגותו של פוטין, שמזה תקופה ארוכה מבודד מצד המערב בשל פעילותה הצבאית של רוסיה בכיבוש חצי האי קרים, מלחמת האזרחים בסוריה לצידו של הרודן בשאר אסד והאמונה כי רוסיה התערבה בבחירות לנשיאות ארה"ב בשנת 2016 בהן זכה טראמפ.

הנשיא טראמפ ביקש מהיועץ לביטחון לאומי ג'ון בולטון להזמין את פוטין ו"השיחות על כך יצאו לדרך", כך אמרה דוברת הבית הלבן שרה האקבי סנדרס אמרה בחמישי.

שגריר רוסיה בארה"ב, אנטולי אנטונוב, אמר במוסקבה כי חשוב "להתמודד עם התוצאות" של פגישת המנהיגים הראשונה לפני שקופצים מהר מידי לפגישה חדשה אך הוסיף כי, "רוסיה תמיד הייתה פתוחה להצעות מהסוג הזה. אנו מוכנים לשוחח בנושא הזה". מצד הקרמלין לא נמסרה עדיין תשובה להזמנת הבית הלבן.

החדשות אודות הזמנתו של פוטין לוושינגטון הפתיעו גם את בכירי המודיעין בבית הלבן. "חזור על כך שנית" אמר ראש המודיעין הלאומי דן קוטס האחראי על כלל קהילת המודיעין האמריקאית במהלך כנס לביטחון של מכון המחקר אספן והוסיף, "אוקיי" ולאחר השתהות אמר גם "זה יהיה מיוחד".

ההודעה באה בעוד הבית הלבן עוסק בפעולות תיקון וניקיון ימים של הצהרות מבלבלות לאחר פסגת טראמפ-פוטין על ההתערבות הרוסית בבחירות 2016. לאחר הטלת הספק הפומבי, במהלך מסיבת עיתונאים ולצידו של פוטין, בחשדות במעורבותה ואחריותה של רוסיה במערכת הבחירות גררה ביקורת חריפה מצד רפובליקנים ודמוקרטים, שהכריחה את הנשיא להודות, באופן פומבי ונדיר, בטעותו.

בתוך כך השגריר אנטונוב חשף היום כי טראמפ ופוטין שוחחו בנושא המשבר האוקראיני ובאפשרות לערוך משאל עם על עתיד חבל דונבאס במזרח אוקראינה במהלך פגישתם בהלסינקי. "הנושא הזה (משאל העם) עלה בשיחה" אמר אנטונוב והוסיף, מבלי לפרט, כי פוטין העלה "הצעה קונקרטית" לטראמפ לפתרון המשבר האוקראיני בן 4 השנים במהלכו נהרגו 10,000 בני אדם.

נראה כי המהלך נועד לעקוף את מאמצי השלום האירופאים באוקראינה ולהלחיץ את ממשלת אוקראינה המצויה בעימות עם הבדלנים הפרו-רוסים בדונבס.

אוקראינה ומעצמות אירופה לא הגיבו עדיין לדיווח, אך יחד עם זאת הן לא צפויות לתמוך בהצעה הרוסית למשאל עם בעוד הן מחויבות להסכם השלום שנחתם בבירת בלארוס מינסק בשנת 2015 אשר הביא להפחתת הלחימה אך כשל בביסוסו של פתרון מדיני בר קיימא.

נראה כי פוטין מנסה לשפר את מעמדו הבינלאומי ולהביא להישגים מדיניים על רקע התרופפות המערב ויחסי המנהיגים מאז נבחר טראמפ לנשיאות ארה"ב. פוטין וטראמפ מרבים לבקר ולתקוף את האיחוד האירופאי ואת הברית הטרנס-אטלנטית (נאט"ו). קנצלרית גרמניה אנגלה מרקל דחתה היום את הספק שהטיל בשישי טראמפ על עיקרון ההגנה הקולקטיבי של נאט"ו.

ביקור_בבית_הלבן

קהילת_המודיעין_האמריקאית

הניסיונות_של_אנשי_הממשל

פוטין_וטראמפ

מסיבת_עיתונאים

רושם_מפגש_פסגה

מעורבות_רוסית

המשבר_האוקראיני

מעצמות_אירופה

פתרון_מדיני_בר_קיימא


עלייה נמוכה ביחס לתחזית האוצר : יחס החוב -תוצר בשנת הקורונה עלה ל-73.1%

תוספות התקציב ותכניות הסיוע לקורונה העלו את היחס בין החוב הממשלתי לכלל הפעילות הכלכלית במשק ב-13% בלבד. החשב הכללי , יהלי רוטנברג: "קיימת חשיבות רבה בחזרה לתוואי יורד ביחס זה"

החשב הכללי במשרד האוצר , יהלי רוטנברג, פרסם היום (חמישי) אומדן ראשון לשיעור החוב הציבורי מהתוצר לשנת 2020, לפיו הוא הסתכם בכ -73.1% לעומת כ-60.0% בשנת 2019. שיעור החוב הממשלתי מהתוצר הסתכם בכ -71.6% לעומת כ-58.5% בשנת 2019.

לדברי רוטנברג, "יחס החוב לתוצר עלה השנה בכ -13% כתוצאה מהגידול המשמעותי בפעילות הממשלה ובגירעון לצורך התמודדות עם משבר הקורונה . עלייה זו באה לאחר עשור בו ירד שיעור זה בצורה הדרגתית בכ -11% במצטבר והגיע בשנת 2019 לרמה של כ-60% . עלייה זו נמוכה מהצפי הן לאור עמידות המשק כפי שבאה לידי ביטוי בנתוני התכווצות התוצר והן כתוצאה מהשפעת גורמי שוק על נתוני החוב . אנו צופים כי גם בשנים הקרובות יחס החוב לתוצר ימשיך לעלות, אולם קיימת חשיבות רבה בחזרה לתוואי יורד ביחס זה, בתקופה שלאחר התאוששות המשק מהמשבר ".

בהתאם לאומדן , שיעור החוב הציבורי מהתוצר , הכולל חובות של רשויות מקומיות, צפוי לעמוד על 73.1% . שיעור החוב הממשלתי מהתוצר צפוי לעמוד על 71.6% .

לפי הודעת האוצר , בשנת 2020, בשל ההתמודדות עם משבר הקורונה , חל גידול של כ-78.8 מיליארד ש"ח בהוצאות הממשלה בהשוואה לשנת 2019 לצד קיטון של כ-29.4 מיליארד ש"ח בסך הכנסות הממשלה בהשוואה לשנת 2019, אשר הביאו לגידול חד בצרכי המימון של הממשלה ולעלייה בשיעור של כ-13% ביחס החוב לתוצר ביחס לשנת 2019.

באוצר מציינים כי עלייה זו הינה נמוכה מהצפי שהגיש האוצר לממשלה בספטמבר האחרון , ומייחסים זאת ל"תוצאה מהשפעות גורמי שוק על החוב (בעיקר ייסוף השקל בשנה החולפת אל מול הדולר והאירו , אינפלציה וריביות ) והן כתוצאה מהפגיעה הנמוכה יחסית בתוצר ביחס לתחזיות ".

האומדן הסופי ליחס החוב לתוצר וכן ניתוח רחב של החוב הממשלתי יפורסמו במסגרת הדו"ח השנתי של יחידת החוב באגף החשב הכללי .

כלכלת הקורונה:עלייה נמוכה ביחס לתחזית האוצר: יחס החוב-תוצר בשנת הקורונה עלה ל-73.1%

יחס_ה_חוב_-_תוצר

ה_חוב_ה_ממשלתי

יהלי_רוטנברג

תוואי_יורד_ב_יחס_זה

חזרה_ל_תוואי_יורד_ב_יחס_זה

ה_חוב_ה_ציבורי

יחס_חוב_תוצר_12020

יחס_חוב_תוצר_22020

משבר_ה_קורונה

התמודדות_עם_משבר_ה_קורונה

עמידות_ה_משק

התכווצות_ה_תוצר

השפעת_גורמי_שוק_על_נתוני_ה_חוב

תוצאה_מ_השפעת_גורמי_שוק_על_נתוני

גידול_של_כ_-_788_מיליארד_שח

השוואה_ל_שנת_2019


209 אלף אזרחים עשויים למצוא עצמם ללא מקלט כשיר בזמן חירום

כך עולה מדוח מיוחד שפרסם היום (ג') מבקר המדינה, יוסף חיים שפירא, שחשף ליקויים רבים בהיערכות להגנת העורף מפני איום. ליקויים שעל פי הדוח: "יש בהם כדי להגדיל את הסיכון לחיי התושבים בעת אירוע לחימה"

מבקר המדינה השופט (בדימוס) יוסף חיים שפירא, פרסם היום (שלישי) דוח מיוחד על "ההיערכות להגנת העורף מפני איום טילים ורקטות (מיגון פיזי, התרעה ופינוי אוכלוסייה)". הדוח אמור היה להיות חלק מדוח המבקר על מבצע צוק איתן, אולם גל השרפות שפקד את המדינה, אשר הבליט את הסכנות והאתגרים הניצבים בפני העורף האזרחי במצבי חירום, הביא לפרסומו בנפרד ובמועד מוקדם מהצפוי.

הדוח, שמבוסס על בדיקה שערך המבקר בחודשים ספטמבר-אוקטובר 2015, חשף ליקויים רבים בהיערכות להגנה על הערוף במקרי חירום. המשמעותיים בהם: מקלטים פרטיים וציבוריים שאינם כשירים; אמצעי התרעה שאינם מספקים התרעה לכלל תושבי ישראל; נתונים לא מדויקים שהציג פיקוד העורף בדבר שיעור האוכלוסייה הממוגנת, שעל פי המבקר יש בהם "כדי לפגוע בטיב ההחלטות שיקבלו צה"ל והדרג המדיני בעת לחימה ולפגוע בהיערכות הרשויות המקומיות לחירום." עוד מתח שפירא ביקורת על מידת ההיערכות של הממשלה, הקבינט והמועצה לביטחון לאומי (מל"ל).

כ-209 אלף איש עשויים למצוא את עצמם ללא יכולת, או ביכולת פחותה, להתגונן מהתקפת טילים באמצעות מקלטים.

במהלך מלחמת לבנון השנייה בשנת 2006, כמו גם במבצעי לחימה שונים שנערכו החל משנת 2008 ובמבצע צוק איתן בשנת 2014, היו תושבי מדינת ישראל נתונים למתקפה כבדה וממושכת של טילים ורקטות, חלק מאיתנו אף פינה את ביתו עקב מתקפות אלו. על פי הערכות צה"ל, גם בעימות עתידי צפוי ירי על העורף האזרחי על ידי מדינות וגורמים עוינים במשך מספר שבועות, ירי הנאמד בעשרות אלפי טילים ורקטות.

ביוני 2014 החליטה הממשלה כי שר הביטחון, בשיתוף עם המשרדים והגורמים הרלוונטיים, יגבש ויציג לממשלה, בתוך חמישה חודשים, תכנית עבודה שנתית ורב-שנתית בכל היבטי הכנת העורף למצבי החירום למיניהם. בנוסף אמור השר להציג הצעה להסדרת סמכויות בתחום זה בין משרד הביטחון לבין המשרד לביטחון הפנים, בדגש על סמכויות השר לביטחון הפנים באירועי חירום, שלגביהן לא חל חוק ההתגוננות האזרחית.

מאוחר יותר, דחתה הממשלה את מועד הצגת התכנית, ולמעשה עד יולי 2016 לא הוצגו תכניות העבודה הללו לממשלה, ולא הושלמה הסדרת הסמכויות וחלוקתן בין המשרד לביטחון הפנים למשרד הביטחון. כפועל יוצא, לא הוקצו המשאבים הדרושים, ונפגעה מוכנות העורף לחירום.

"היעדר הסדרה של תשתית נורמטיבית המתייחסת למאמצי הטיפול בחירום" קבע שפירא, "פוגע בשעת מבחן בניהול האירוע על ידי הגופים הרלוונטיים ובמתן מענה מיטבי לבעיות בעורף".

בעיה במיגון

על פי הדוח קיימים עדיין בישראל פערי מיגון משמעותיים. אחרי מלחמת לבנון השנייה, קיבלה הממשלה החלטה לצמצם את פערי המיגון שנוצרו, אך מהבדיקה שערך משרד המבקר, חלק מתכניות אלה מומשו באופן חלקי בלבד וחלק לא מומשו כלל. כך, לדוגמה, בשנת 2011 החליט ראש הממשלה, בנימין נתניהו, למגן את מוסדות החינוך ביישובים הנמצאים בטווח של 15-7 ק"מ מגבול עזה, אך למרות זאת ישנם עדיין מוסדות חינוך ביישובים אלה שאינם ממוגנים כנדרש.

עוד מצא המבקר ליקויים ברמת הכשירות של אמצעי מיגון האמורים להגן על הציבור מפני ירי טילים ורקטות, ובכללם ממ"דים (מרחב מוגן דירתי), מקלטים פרטיים משותפים ומקלטים ציבוריים, אינם כשירים. דבר שעשוי, על פי שפירא, למנוע את האפשרות להתגונן באמצעותם בעת הצורך.

על פי נתוני פיקוד העורף, המעודכנים לתאריך ה-1.1.15, כ-16% מהמקלטים הציבוריים אינם כשירים כלל, ו-33% נמצאים ברמת כשירות נמוכה. משמעות הדבר היא שכ-209 אלף איש עשויים למצוא את עצמם ללא יכולת, או ביכולת פחותה, להתגונן מהתקפת טילים באמצעות מקלטים.

על פי הדוח, ביישובים המצויים במרחק של עד 15 ק"מ מגבול לבנון, שחלקם צפויים להיות מטווחים במידה רבה בעת לחימה וללא התראה מוקדמת, כ-16% מהתושבים אמורים להתמגן באמצעות מקלטים ציבוריים, אולם 20% מהמקלטים הציבוריים באזור זה אינם כשירים או מצויים ברמת כשירות נמוכה.

בנוסף, טוען הדוח, רבים מהמקלטים לא ערוכים לשהות ארוכה, זאת למרות שייתכן מצב בו שהות כזאת תידרש בעת לחימה. מי שצפוי להיפגע במידה רבה ממצב זה הם בעלי מגבלות נגישות, כדוגמת נכים וקשישים. לדברי המבקר, אוכלוסיות אלו יתקשו להגיע, בפרק הזמן הנדרש, לחדר המדרגות או להשתטח על הרצפה, כך שעבורם השהייה הממושכת במקלטים היא הכרח, ותחזוקת המקלטים היא עבורם עניין אקוטי.

בעיה בקבלת ההחלטות

המבקר מותח, כאמור, ביקורת גם על מקבלי ההחלטות. מלבד העובדה שהממשלה לא גיבשה תכנית להסדרת הסמכויות בין משרדי הממשלה השונים, מצא שפירא כי הממשלה וועדת השרים לענייני ביטחון לאומי (הקבינט) לא דנו בסדרי עדיפויות לשיפור מוכנות העורף לחירום. על פי הדוח, היעדר הדיונים בנושאים אלה בקבינט פוגע ביכולתו של הדרג המדיני, "להבין את תמונת המצב המלאה של הסיכונים שבפניהם יעמוד העורף, ולקבל את ההחלטות הנדרשות כדי להתמודד עם סיכונים אלו".

"היעדר הסדרה של תשתית נורמטיבית המתייחסת למאמצי הטיפול בחירום, פוגע בשעת מבחן בניהול האירוע על ידי הגופים הרלוונטיים ובמתן מענה מיטבי לבעיות בעורף".

גם המל"ל לא חמק מביקורתו של שפירא. על פי הדוח, המועצה לא מממשת חלק מהתפקידים שהוטלה עליה בחוק, ובכלל זה הכנת הערכות מצב לקבינט בתחומים משיקים למצב המדיני-ביטחוני, שיאפשרו להעריך את האיומים ואת רמת המוכנות מולם.

עוד מצא המבקר כי נציגי מערכת הביטחון לא מתייצבים לכל הדיונים אליהם הם מוזמנים על ידי המל"ל בנושא העורף האזרחי, ולא מוסרים מידע מלא בכל הקשור למוכנות העורף והיערכותו לחירום לפי דרישת המועצה. למרות הישנות מקרי ההיעדרות הללו, ראש הממשלה, המופקד על יישום חוק המל"ל, ושר הביטחון לא הסדירו את חלוקת העבודה בין המל"ל ומשד הביטחון באופן שיסדיר את עבודת המטה בנושא.

שלב התגובות

מדובר צה"ל נמסר בתגובה כי "צה"ל מקדם בברכה את דוח המבקר, לומד את עיקריו ויפיק את הלקחים הנדרשים. פיקוד העורף מנחה ופועל בשיתוף פעולה עם מוסדות המדינה ומערכיה המבצעיים על מנת להכין את אזרחי המדינה להתמודדות עם מצבי החירום השונים. בצה"ל רואים חשיבות רבה בתחום מיגון העורף ועל כן גובש פרויקט 0-7 קילומטרים האמון על הבטחת מיגונם של מוסדות החינוך ויצירת תחושת ביטחון בקרב תושבי עוטף עזה וביישובים בטווח 7-15 ק"מ".

עוד הוסיפו כי "במהלך השנים האחרונות משלים פיקוד העורף פרויקט יסודי וארוך טווח. במסגרתו כלל מוסדות החינוך הפורמליים מופו ומחלקת המיגון תכננה יחד עם יישובי העוטף והמועצות המרחביות מענה מיגוני הולם, המתאים למרחקי ההגעה בזמני הצפירה הרלוונטיים. עד כה, ביישובי עוטף עזה מוגנו כ-250 מוסדות חינוך ונותר מוסד אחד בעבודה בקיבוץ 'יד מרדכי' להשלמת הפרויקט"

באשר לתקינותם של מקלטים ציבוריים, מסר דובר צה"ל כי "על פי חוק ההתגוננות האזרחית, האחריות למיגון מוטלת בראש ובראשונה על הרשות המקומית להחזיקם באופן המאפשר את השימוש בהם בכל עת שיהיה צורך בכך".

עוד נמסר כי "פיקוד העורף מקיים מאמץ מיפוי חסר תקדים על מנת לשקף את תמונת המצב של פערי המיגון במדינת ישראל. מיפוי זה הושלם בכ-85% משטחי מדינת ישראל. כלל מיפוי המדינה עתיד להסתיים עד אוגוסט 2017. יש לציין, כי פיקוד העורף פועל בשיתוף פעולה מלא עם רשות החירום הלאומית ומשרדי הממשלה השונים ומשתף אותם בנתונים הקיימים ברשותו ונתונים אלו אף הוצגו פעמים רבות בוועדות הכנסת השונות".

מרשות החירום הלאומית (רח"ל) נמסר בתגובה כי "מאז חזרתה למשרד הביטחון ביוני 2014, השלימה הרשות ה, יחד עם פיקוד העורף, הסדרה היסטורית של חלוקת הסמכויות בין הגופים הלאומיים לטיפול בעורף, ואף השלימה את כתיבת תזכיר חוק 'מוכנות המרחב האזרחי' (חוק העורף), המסדיר לראשונה את חלוקת התפקידים והמשימות בין הגורמים האחראים בחירום (מוסדות המדינה, רשויות מקומיות, גופי הצלה וגופי המשק.

"על אף שהליך הסדרת הסמכויות מול המשרד לביטחון פנים טרם הושלם בכתובים, הסדרה בין המשרדים קיימת בפועל. הביטוי הטוב ביותר לכך הינו גל השריפות האחרון, שבו למרות שהמשרד לביטחון פנים לא הוכרז כנושא באחריות הלאומית, רח"ל וכל משרדי הממשלה התייצבו כדי לסייע לו, וכוחות פיקוד העורף פעלו בתאום מלא עם משטרת ישראל. במקביל, רח"ל הפעילה את ועדת 'מל"ח צפון', לסיוע לעיר חיפה וכל התהליכים פעלו כמצופה. מאז סיום הביקורת לפני למעלה משנה, רח"ל אישרה בקבינט את תרחיש הייחוס החדש לעורף, שעל בסיסו נבנתה תכנית עבודה רב-שנתית למוכנות העורף (2016-2020)".

209_אלף_אזרחים

היערכות_הגנת_העורף

הרשויות_המקומיות

מלחמת_לבנון_השנייה

מתקפות_טילים

המשרדים_והגורמים_הרלוונטיים

תכנית_עבודה_שנתית_ורב-שנתית

הסדרת_סמכויות

משרד_הביטחון

המשרד_לביטחון_הפנים

סמכויות_שר_המשטרה

חוק_ההתגוננות_האזרחית

הגופים_הרלוונטיים

יישובי_7_עד_15_קמ

אמצעי_מיגון_מרקטות

נתוני_פיקוד_העורף

המקלטים_הציבוריים

יישובי_15_קמ

לא_ערוכים_לשהות_ארוכה

בעלי_מגבלות_נגישות

משרדי_הממשלה_השונים

תפקידי_המועצה

נציגי_מערכת_הביטחון

מוסדות_המדינה

מוסדות_חינוך_0-15_קמ

השימוש_במקלטים

רשות_החירום_הלאומית

ההסדרה_קיימת


זה הדור שמבין שלא מתכוונים להשאיר לו כלום"

"המאבק המעמדי בישראל מתחיל לקבל מאפיינים של מלחמת דורות", אומר פרופ׳ דני גוטוויין, היסטוריון כלכלי חברתי מאוניברסיטת חיפה. "במצב הכלכלי הקיים , הפתרונות שעולים הם בעלי אופי דרוויניסטי, אחד על חשבון השני ".

בישראל יש כיום כ-135 אלף מובטלים בני 34-18 . הם מהווים 40% מכלל המובטלים במדינה . רובם מחפשים עבודה ולא מוצאים. הנתונים האלה נחשפו השבוע לראשונה ב"דבר", על בסיס סקר שערכה הלמ"ס . האבטלה בישראל גבוהה מזה שנים ארוכות, והצעירים הם מרכיב מכריע בה .

אבטלת צעירים היא חלק ממגמה בחברה הישראלית ", אומר גוטוויין. "מרכיב נוסף זה מאבק המתמחים , שהוא בעיקרו מאבק דורי. מהלך נוסף, וחזק אפילו יותר, זה המאבק של החיילים להעלאת שכרם . יש המון פרסומים על זה ברשתות . הממשלה לא מעלה לחיילים את השכר לעומת תוספת הרמטכ"ל לפנסיות .

"אם אתה לוקח את שלושת המאפיינים האלה של אבטלה כמאפיין דורי, מתמחים וחיילים , אתה מתחיל לזהות תופעה שבעצם לא הכרנו. המחאה ב-2011 שהתמקדה בצעירים שמתקשים לשלם על דיור, מתפשטת לתחומים נוספים כמו שוק העבודה ואבטלה ".

למה המצוקה של הצעירים הופכת למאבק דורי? "מכיוון שאנחנו חיים במשטר דרוויניסטי. כל הגילויים האלה מקבלים מיד אופי של ׳סלקו את הקשישים ׳. הדור הוותיק נתפס כבעיה . הפתרון אף פעם לא נתפס כמתן הטבות לצעירים , אלא תמיד על חשבון מישהו. השיח הדורי בישראל , שמתנהל בתוך הקשר ניאו ליברלי, לובש מיד צורה של מאבק בין הדורות ".

יש האומרים : "זה דור מפונק". "נכון. זה מוסיף לתמונה הדורית של המילניאלז בעיני הדור המבוגר יותר. מדינת הרווחה ביטלה את המתח הדורי . הרעיון הוא לדאוג לכל אזרח מהעריסה ועד הקבר . המתח הדורי שמתחיל להתהוות בישראל הוא הפנמה של ביטול מדינת הרווחה .

"הרס מדינת הרווחה בישראל יוצר מציאות של או-או. התופעה הזו היא הנשק הגדול ביותר של הימין , משום שזה מאפשר לשסות אוכלוסייה אחת באחרת , וזה מונע מלהגיד את הדבר הכי פשוט: לדאוג לכולם ".

אז הצעירים לא יותר מפונקים? "מה שנראה לדור הוותיק כפינוק של דור ה-Y, הוא חוקי כלכלה שונים ממה שהכיר הדור הוותיק . הדור הצעיר לא מכיר את מדינת הרווחה , וחי בתנאים של מאבק הישרדותי נצחי.

אם מותר לפטר אותי תוך חמש דקות, אז גם לי מותר ללכת תוך חמש דקות. אם לי , כעובד , אין שום ביטחון תעסוקתי, אז אני גם לא חייב כלום לאף אחד. ואם אני לא חייב לאף אחד כלום במקום העבודה , זה הולך גם למקומות אחרים. דור ה-Y הוא תוצר מושלם של הכלכלה הניאו ליברלית.

"דור האיקס גדל בתנאים של ביטחון. זו היתה החוויה המרכזית של בני ה-60 פלוס. הדור שלי גדל בידיעה שאתה הולך לצבא , אחר כך ללמוד או לעבוד, יש סדר דברים, בסוף משהו יסתדר. זה מאוד משנה מאיפה באת. יש שכבות יותר מבוססות ופחות , אבל בגדול זה היה ההסדר ".

"הם כל הזמן מוציאים את כל מה שהם מרוויחים"

כועסים על הצעירים שהם לא חוסכים כסף. "הניאו ליברליזם יצר דור שחי באי ביטחון מתמיד. הדיבור על ה'פינוק' כביכול של דור ה-Y זו היכולת של הניאו ליברליזם להתמודד עם הסתירה שלו עצמו. אם אתה משלם משכורות נמוכות ואם אין ביטחון תעסוקתי, אז אנשים גם לא יקנו. זו בעיה ברמה הכלכלית . לכן, בעצם, צריך לשים לב שהנושא של הפינוק זה משהו שנועד להוצאת כספים מתמדת ואי חיסכון.

"התבנית התרבותית שמהונדסת על ידי תרבות הצריכה מייצרת בני אדם שאין להם ביטחון תעסוקתי ואין להם חסכונות, ומייצרים להם מצב שהם בעצם כל הזמן מוציאים את כל מה שהם מרוויחים.

"בעיני הדור היותר מבוגר אתה אמור לחסוך, לא להוציא את הכסף . אי הביטחון גורם לזה שגרים בשכירות . הצריכה המתמדת של מוצרים ושל אופנה, זה מנגנון שכל הזמן מטופח. אם אתה חי את החיים של הרגע , אתה כל הזמן צריך להוציא.

"מה שנקרא 'פינוק' בפי הדור הקודם הוא ההיגיון הניאו ליברלי שיוצר מצד אחד אי ביטחון תעסוקתי וכלכלי , ומצד שני סוחט מהאנשים את כל מה שהם מרוויחים, ועל ידי זה מוסיף להתקיים".

יבוא הדור המבוגר ויגיד "תחסכו, אל תשתתפו במרוץ הצרכני ". "בחברה שמחצינה כל כך ערכים חיצוניים, אם תיראה לא עדכני זה יקטין את הסיכויים שלך להתקדם. אם לא תהיה לבוש בקוד הנכון , אף אחד לא יסתכל עליך , תיראה לא שייך. וכדי להיראות שייך אתה צריך כל הזמן להתעדכן. אני רואה בזה מנגנון כלכלי שבו התרבות סוחטת את ההכנסה שלך עד הסוף .

"אתה לא שומע צעירים נאבקים עכשיו על חיסול אגרות החוב המיועדות – הביטוח של המדינה לפנסיות . זה נתפס עניין של קשישים. למרות שבאופן מהותי זה עסק של הצעירים , להם לא תהיה פנסיה מובטחת. כך בדיוק פועל המנגנון הזה ".

"אצלנו יש שחיקה מוחלטת של תכנון העתיד "

במדינות הרווחה התרבות הזו ממותנת? "במדינות הרווחה לבני אדם יש אופק. אתה יודע שיש לך דיור ציבורי, פנסיה, שהילדים שלך ילכו למערכת חינוך ציבורית טובה. זה אחרת. אצלנו יש שחיקה מוחלטת של תכנון העתיד לרבות הצעירים . זאת המלחמה של הדור שמבין שלא מתכוונים להשאיר לו כלום. הוא מייחס את זה לדור המבוגר ומתקשה לפרש את זה כחלק מהשיטה ".

בעולם יש תופעות דומות? "בארה"ב זה בא לידי ביטוי בשכר הלימוד . יש שם צרה צרורה של סטודנטים שלוקחים הלוואות מאוד גדולת ומשלמים אותן לאורך שנים. בעבר , החזירו את ההלוואה כשהתחילו לעבוד, והיום אנשים מסיימים את הקולג׳ ולא מסוגלים להחזיר את ההלוואות . שכר הלימוד הולך וגדל , ושכרם של העובדים הולך וקטן . הפער נהיה בלתי אפשרי.

"לפי האנתרופלוג דיוויד גרייבר, חוקר חשוב בארה"ב , האלמנט הדורי הזה הוביל את מחאת 'אוקיופיי וולט סטריט'. מחאה של אנשים צעירים שהסתכלו על חוסר הסיכוי שהם חשופים לו . הרעיון הזה מופיע יפה מאוד גם בתופעה של ברני סנדרס.

"סנדרס לקח את המצוקה הדורית והפך אותה לאלמנט נוכח בתכנית הכלכלית הסוציאל דמוקרטית שלו . זה קורה בניגוד לישראל . כאן המרכיב הדורי הופך למאבק דרוויניסטי. סנדרס שאב את הכוח של הצעירים האלה , ושילב אותו במהלך הרבה יותר רחב של תיקון כללי של מדינת הרווחה האמריקאית – משכר המינימום ועד פנסיה. סנדרס הציע לצעירים במקום מלחמת הישרדות את שינוי הסדר הקיים ".

והצעירים הצביעו לו ? "כן. צעירים בוגרי קולג׳ מאוד תמכו בו . הקהילה השחורה לעומת זאת תמכה בו בשיעורים נמוכים יותר".

"לגור אצל ההורים זו מלכודת, לא חיים"

הדור הוותיק שיש לו פנסיה וחלקו מחזיק דירות להשקעה , הוא בעצם ההורים של אותם צעירים שלא עובדים ומשלמים הון תועפות על שכר דירה. המתח הזה מתקיים בתוך המשפחה . מצד שני, ההורים נותנים רשת ביטחון לילדיהם . "זה שילדים יכולים לחזור הביתה להורים שלהם זה לא רשת ביטחון.

״המילניאלז? זה הדור שמבין שלא מתכוונים להשאיר לו כלום״

דני_גוטוויין

ה_אבטלה_ב_ישראל

מאבק_ה_מתמחים

ה_מאבק_של_ה_חיילים_ל_העלאת

ה_דור_ה_וותיק

מדינת_ה_רווחה

ה_מתח_ה_דורי

מציאות_של_או_-_או

פינוק_של_דור_ה_-_Y

מאבק_הישרדותי_נצחי

ביטחון_תעסוקתי

ה_כלכלה_ה_ניאו_ליברלית

תנאים_של_ביטחון

ה_ניאו_ליברליזם

אי_ביטחון_מתמיד

ה_תבנית_ה_תרבותית

תרבות_ה_צריכה

תכנון_ה_עתיד

שחיקה_מוחלטת_של_תכנון_ה_עתיד

מדינות_ה_רווחה

ה_מלחמה_של_ה_דור

הלוואות_מאוד_גדולת

מחאת__אוקיופיי_וולט_סטריט_

אנשים_צעירים

חוסר_ה_סיכוי

ה_צעיריםארהב

ה_כוח_של_ה_צעירים_ה_אלה


18 הרוגים ואלפי מפונים ביוסטון. הגשמים נחלשים, לואיזיאנה הבאה בתור

הסופה הטרופית הארווי עוזבת את יוסטון. בעיר מתמודדים עם אלפי חסרי בית ומפונים, ומקווים שהגנות ההצפה בעיר ימשיכו לתפקד. על פי תחזיות, לואיזיאנה הבאה בתור

תושבי העיר יוסטון שבארה"ב צופים בחשש אל הסכרים הסובבים את העיר ומקווים שהם יצליחו לעמוד בכמויות הגשמים האדירות שירדו אתמול (שלישי) כחלק מהסופה הטרופית "הארווי". הגנות ההצפה בעיר נמצאות בתפוסה מלאה והתושבים מחכים שהגשם יפסק.

במהלך הסופה הטרופית "הארווי", סופה שהחלה כהוריקן שנחלש, ירדו ביוסטון כ-1,290 מ"מ של גשם, הכמות הגדולה ביותר שירדה במהלך סופה או הוריקן בתוך ארה"ב. אולם היום החזאים מציעים ניצוץ ראשון של תקווה – תחזית עם פחות מ-3 סנטימטרים של גשם ואפילו סיכוי לקצת שמש.

בינתיים בעיר מניין הקורבנות ממשיך לטפס. מספר ההרוגים עלה ל-18 עד כה, וגם מספר האנשים שאיבדו את ביתם בעקבות הסופה הקטסטרופלית הזאת, סופה שכבר מוגדרת כסופת גשם הטרופי הכבד ביותר בהיסטוריה של ארצות הברית. המקלט הגדול ביותר בעיר התמלא עד אפס מקום ומקלט שני נפתח הבוקר (רביעי) והחל לקלוט את המפונים הראשונים מתוך כ-10 אלף איש שיכנסו אליו. ראש העיר נאלץ להודיע על תכנית לפתיחת שניים או שלושה מגה-מקלטים נוספים שיוכלו לאכלס אלפי אנשים.

"אנחנו לא דוחים אף אחד אבל זה אכן אומר שנצטרך להגדיל את יכולות הקליטה שלנו" אמר ראש עיריית יוסטון, סילבסטר טרנר והוסיף, "ההקלה תבוא בקרוב". טרנר אף הכריז הלילה על עוצר בעיר מהשעה חצות ועד חמש בבוקר ואמר שהצו ישאר בתוקף עד הודעה חדשה. מטרתו של הצו היא למנוע תנועה ערה של כלי רכב בלילות כדי לאפשר לכוחות החילוץ להגיע לנזקקים ולמנוע מקרים של ניסיונות פריצה לבתים שפונו.

החילוצים עדיין ממשיכים גם בשעות אלה. לפי סוכנויות פדראליות ומקומיות כ-13 אלף בני אדם חולצו באזור יוסטון והערים מסביב. אזרחים רבים התארגנו עצמאית ויצאו לחלץ את שכניהם בסירות גומי מאולתרות.

מושל לואיזיאנה הציע לקלוט את מפוני הסופה "הארווי" מטקסס וכומר טלוויזיה בשם ג'ואל אוסטיין פתח את כנסיית הענק שלו ביוסטון שמכילה כ-16 אלף מושבים לאחר שספג ביקרות ברשתות החבריות על כך שלא התערב בכדי לעזור למשפחות שנפגעו מהסופה.

החזאים אומרים שלעיר הרטובה יהיה בקרוב צ'אנס להתייבש וכעת הסופה נמצאת בדרכה ללואיזיאנה. ניו-אורלינס, העיר הגדולה בלואיזיאנה, עדיין זוכרת את הוריקן קתרינה שהיכה במדינה ובעיר לפני כ-12 שנים וגבה את חייהם של 1,836 בני אדם. על פי הערכות שונות הסופה ב 2005 גרמה לנזקים בשווי של כ-81 מיליארד דולר ונחשבת לאחד מאסונות הטבע היקרים ביותר בהיסטוריה של ארה"ב. חלק מהשכונות שנהרסו לא שוקמו עד היום. כ-5.8 מיליון תושבים מתפנים מבתיהם בחופי טקסס, בעקבות התקדמות הסופה 'הארווי'.

הנשיא טראמפ הכריז על 'אסון טבע' ובביקורו באזורים שנפגעו השבוע הוא אמר כי "טקסס יכולה להתמודד עם הכל", אמירה שספגה לא מעט ביקורת. מהבית הלבן נמסר כי הממשל בוושינגטון יספק את המשאבים הנחוצים במידת הצורך וכי הממשל עדיין פועל למצוא את הפתרון הטוב ביותר למימון נזקי הסופה.

תושבי_יוסטון

היסטוריה_של_ארהב

עיריית_יוסטון

הוריקן_קתרינה

1836_בני_אדם

כמעט_שישה_מיליון_תושבים


דוח צבאי גרמני שדלף : התפוררות האיחוד האירופי היא תרחיש סביר

תחייה של הגוש המזרח האירופי , עליית הימין הלאומני והתפוררות האיחוד האירופי : מסמך היערכות של צבא גרמניה שדלף לתקשורת מצייר אפשרויות קודרות לעתידה של אירופה. פרשני דר שפיגל: הדוח עלול להוביל להתחמשות צבא גרמניה

האם קיימת אפשרות סבירה בה האיחוד האירופי בא אל סופו בעשורים הקרובים ? על פי חוות דעת של ראשי אגף התכנון בצבא גרמניה שהודלפה בימים האחרונים , התשובה חיובית. בנוסף , הם גם מזהירים מסדרת אירועים שעלולה לערער עוד יותר את היציבות באירופה בשנים הקרובות ואף להוביל להקמת "גוש מזרחי", בדומה לברית המועצות לשעבר, שיורכב ממדינות מזרח אירופה שיפרשו מהאיחוד האירופי .

התקשורת הגרמנית ציטטה מסמכים סודיים שחיברו ראשי אגף התכנון בצבא גרמניה, אשר דלפו לכלי התקשורת המקומיים , ובהם תחזית קודרת במיוחד על עתידו של האיחוד האירופי . הדו"ח כולל גם אזהרה לממשלת וצבא גרמניה להתכונן למצב של כאוס עם התפרקות אפשרית של האיחוד .

במסמך בן 102 עמודים תחת הכותרת "פרספקטיבה אסטרטגית 2040" שהודלף למגזין הגרמני "דר שפיגל", מפרטים ראשי אגף התכנון בצבא גרמניה שישה תרחישים שונים שלדעתם עלולים להתרחש בשנים הקרובות , כאשר אחד המרכזיים שבהם הוא התמוטטות הדרגתית של האיחוד האירופי .

תרחיש האימים של צבא גרמניה מתואר בפרק שזכה לכותרת "האיחוד האירופי בהתפוררות וגרמניה בעמדת תגובה". בתרחיש מתארים ראשי אגף התכנון בצבא גרמניה מצב שבו העולם כולו סובל "מחוסר יציבות של עשרות שנים", לאחר שמדינות רבות נוספות ילכו בעקבות בריטניה ויחליטו לעזוב את האיחוד . "תהליך התרחבות האיחוד האירופי נעצר, כאשר עוד מדינות נטשו את הקהילה האירופית שאיבדה את כושר התחרות העולמי שלה .

בתרחיש נוסף, שזכה לכותרת "מערב נגד מזרח", צופים אנשי אגף התכנון את התמוטטות הליך האינטגרציה האירופית , לאחר שמדינות מזרח אירופה החברות באיחוד יפרשו ממנו ואף יקימו "איחוד מזרחי" נפרד, בדומה למדינות שהיוו בעלות ברית של מוסקבה בתקופה הסובייטית . החשש של ראשי הצבא הגרמני נובע מהעובדה כי מרבית ראשי מדינות מזרח אירופה, בהן פולין, הונגריה, צ'כיה וסלובקיה , הודיעו כי לא יסכימו לקבל לשטחן מהגרים מוסלמים. ראשי המדינות לא שינו את עמדתם גם לאחר איומים מצד ראשי האיחוד האירופי לסלק את מדינותיהם מהאיחוד , הליך שגם הוביל לפנייה של האיחוד לבית המשפט האירופי לצדק בנסיון לחייב אותן לקבל את מכסת המהגרים שנקבעה להן .

תרחיש נוסף המופיע במסמך הסודי שהודלף נקרא "תחרות רב קוטבית". מומחי צבא גרמניה מנבאים בו עלייה דרמטית של הקיצוניות באירופה , יחד עם העובדה כי "מדינות רבות יתקרבו למודל הקפיטליזם הממלכתי של רוסיה" כמצויין במסמך . מאז תחילת משבר המהגרים באירופה נרשמה התחזקות משמעותית למפלגות הימין הקיצוני שהכריזו על עצמן כ"מפלגות אנטי הגירה" המתנגדות בפומבי לכניסת המהגרים המוסלמים לשטחן , יחד עם התחזקות הרגשות הלאומניים במרבית המדינות האירופאיות .

בתגובה להדלפת המסמך הסודי אמר דובר משרד הביטחון הגרמני לסוכנות הידיעות "רויטרס" כי "לתחזיות המשמעותיות של הדו"ח לא צורפה מידת ההסתברות של כל אחת מהן , ולא התקבלו החלטות אסטרטגיות על בסיס אותן הערכות". הוא סירב להגיב עוד על תוכן הדו"ח בטענה כי "הוא סודי ולא נועד להתפרסם". עם זאת, פרשנים צבאיים ב"דר שפיגל" כתבו בטור פרשנות כי "המחקר עלול להוביל להודעה על תוכניות חימוש של צבא גרמניה בשנים הקרובות " על מנת להתמודד עם תרחישי האימים שצויינו בדו"ח .

אירופה:דוח צבאי גרמני שדלף: התפוררות האיחוד האירופי היא תרחיש סביר

ה_איחוד_ה_אירופי

התפוררות_ה_איחוד_ה_אירופי

ה_גוש_ה_מזרח_ה_אירופי

תחייה_של_ה_גוש_ה_מזרח_ה

אפשרויות_קודרות

התחמשות_צבא_גרמניה

אפשרות_סבירה

אגף_ה_תכנון_ב_צבא_גרמניה

ראשי_אגף_ה_תכנון_ב_צבא_גרמניה

שנים_ה_קרובות

ברית_ה_מועצות

מדינות_מזרח_אירופה

שישה_תרחישים_שונים

מדינות_רבות_נוספות

התרחבות_ה_איחוד_ה_אירופי

תהליך_התרחבות_ה_איחוד_ה_אירופי

מרבית_ראשי_מדינות_מזרח_אירופה

מפלגות_ה_ימין_ה_קיצוני

דובר_משרד_ה_ביטחון_ה_גרמני